pli: “Idha pana, bhikkhave, bhikkhuṁ tadahuposathe ñātakā gaṇhanti.


layer: root

title_pli: Theravāda Vinayapiṭaka Mahāvagga

pli: Te ñātakā bhikkhūhi evamassu vacanīyā—


pli: ‘iṅgha tumhe āyasmanto imaṁ bhikkhuṁ muhuttaṁ muñcatha, yāvāyaṁ bhikkhu uposathaṁ karotī’ti.


pli: Evañcetaṁ labhetha, iccetaṁ kusalaṁ.


pli: No ce labhetha, te ñātakā bhikkhūhi evamassu vacanīyā—


pli: ‘iṅgha tumhe āyasmanto muhuttaṁ ekamantaṁ hotha, yāvāyaṁ bhikkhu pārisuddhiṁ detī’ti.


pli: ‘iṅgha tumhe āyasmanto imaṁ bhikkhuṁ muhuttaṁ nissīmaṁ netha, yāva saṅgho uposathaṁ karotī’ti.


pli: No ce labhetha, na tveva vaggena saṅghena uposatho kātabbo.


pli: Kareyya ce, āpatti dukkaṭassa.


pli: Idha pana, bhikkhave, bhikkhuṁ tadahuposathe rājāno gaṇhanti …pe…


pli: corā gaṇhanti …


pli: dhuttā gaṇhanti …


pli: bhikkhupaccatthikā gaṇhanti, te bhikkhupaccatthikā bhikkhūhi evamassu vacanīyā—


pli: No ce labhetha, te bhikkhupaccatthikā bhikkhūhi evamassu vacanīyā—


pli: Kareyya ce, āpatti dukkaṭassā”ti.


pli: 23. Ummattakasammuti


pli: Atha kho bhagavā bhikkhū āmantesi—


pli: “sannipatatha, bhikkhave, atthi saṅghassa karaṇīyan”ti.


pli: Evaṁ vutte, aññataro bhikkhu bhagavantaṁ etadavoca—


pli: “atthi, bhante, gaggo nāma bhikkhu ummattako, so anāgato”ti.


pli: “Dveme, bhikkhave, ummattakā—


pli: atthi, bhikkhave, bhikkhu ummattako saratipi uposathaṁ napi sarati, saratipi saṅghakammaṁ napi sarati, atthi neva sarati;


pli: āgacchatipi uposathaṁ napi āgacchati, āgacchatipi saṅghakammaṁ napi āgacchati, atthi neva āgacchati.


pli: Tatra, bhikkhave, yvāyaṁ ummattako saratipi uposathaṁ napi sarati, saratipi saṅghakammaṁ napi sarati, āgacchatipi uposathaṁ napi āgacchati, āgacchatipi saṅghakammaṁ napi āgacchati, anujānāmi, bhikkhave, evarūpassa ummattakassa ummattakasammutiṁ dātuṁ.


pli: Evañca pana, bhikkhave, dātabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Gaggo bhikkhu ummattako—


pli: saratipi uposathaṁ napi sarati, saratipi saṅghakammaṁ napi sarati, āgacchatipi uposathaṁ napi āgacchati, āgacchatipi saṅghakammaṁ napi āgacchati.


pli: Yadi saṅghassa pattakallaṁ, saṅgho gaggassa bhikkhuno ummattakassa ummattakasammutiṁ dadeyya.


pli: Sareyya vā gaggo bhikkhu uposathaṁ na vā sareyya, sareyya vā saṅghakammaṁ na vā sareyya, āgaccheyya vā uposathaṁ na vā āgaccheyya, āgaccheyya vā saṅghakammaṁ na vā āgaccheyya, saṅgho saha vā gaggena vinā vā gaggena uposathaṁ kareyya, saṅghakammaṁ kareyya.


pli: Esā ñatti.


pli: Suṇātu me, bhante, saṅgho.


pli: Saṅgho gaggassa bhikkhuno ummattakassa ummattakasammutiṁ deti.


pli: Sareyya vā gaggo bhikkhu uposathaṁ na vā sareyya, sareyya vā saṅghakammaṁ na vā sareyyaṁ, āgaccheyya vā uposathaṁ na vā āgaccheyya, āgaccheyya vā saṅghakammaṁ na vā āgaccheyya, saṅgho saha vā gaggena, vinā vā gaggena uposathaṁ karissati, saṅghakammaṁ karissati.


pli: Yassāyasmato khamati gaggassa bhikkhuno ummattakassa ummattakasammutiyā dānaṁ—


pli: sareyya vā gaggo bhikkhu uposathaṁ na vā sareyya, sareyya vā saṅghakammaṁ na vā sareyya, āgaccheyya vā uposathaṁ na vā āgaccheyya, āgaccheyya vā saṅghakammaṁ na vā āgaccheyya, saṅgho saha vā gaggena, vinā vā gaggena uposathaṁ karissati, saṅghakammaṁ karissati, so tuṇhassa;


pli: yassa nakkhamati, so bhāseyya.


pli: Dinnā saṅghena gaggassa bhikkhuno ummattakassa ummattakasammuti.


pli: Sareyya vā gaggo bhikkhu uposathaṁ na vā sareyya, sareyya vā saṅghakammaṁ na vā sareyya, āgaccheyya vā uposathaṁ na vā āgaccheyya, āgaccheyya vā saṅghakammaṁ na vā āgaccheyya, saṅgho saha vā gaggena vinā vā gaggena uposathaṁ karissati, saṅghakammaṁ karissati.


pli: Khamati saṅghassa, tasmā tuṇhī, evametaṁ dhārayāmī’”ti.


pli: 24. Saṅghuposathādippabheda


pli: Tena kho pana samayena aññatarasmiṁ āvāse tadahuposathe cattāro bhikkhū viharanti.


pli: Atha kho tesaṁ bhikkhūnaṁ etadahosi—


pli: “bhagavatā paññattaṁ—


pli: ‘uposatho kātabbo’ti, mayañcamhā cattāro janā, kathaṁ nu kho amhehi uposatho kātabbo”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, catunnaṁ pātimokkhaṁ uddisitun”ti.


pli: Tena kho pana samayena aññatarasmiṁ āvāse tadahuposathe tayo bhikkhū viharanti.


pli: “bhagavatā anuññātaṁ catunnaṁ pātimokkhaṁ uddisituṁ, mayañcamhā tayo janā, kathaṁ nu kho amhehi uposatho kātabbo”ti?


pli: “Anujānāmi, bhikkhave, tiṇṇaṁ pārisuddhiuposathaṁ kātuṁ.


pli: Evañca pana, bhikkhave, kātabbo.


pli: Byattena bhikkhunā paṭibalena te bhikkhū ñāpetabbā—


pli: ‘Suṇantu me āyasmantā.


pli: Ajjuposatho pannaraso.


pli: Yadāyasmantānaṁ pattakallaṁ, mayaṁ aññamaññaṁ pārisuddhiuposathaṁ kareyyāmā’ti.


pli: Therena bhikkhunā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā te bhikkhū evamassu vacanīyā—


pli: ‘parisuddho ahaṁ, āvuso;


pli: parisuddhoti maṁ dhāretha.


pli: Parisuddho ahaṁ, āvuso;


pli: parisuddhoti maṁ dhārethā’ti.


pli: Navakena bhikkhunā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā te bhikkhū evamassu vacanīyā—


pli: ‘parisuddho ahaṁ, bhante;


pli: Parisuddho ahaṁ, bhante;


pli: parisuddhoti maṁ dhārethā’”ti.


pli: Tena kho pana samayena aññatarasmiṁ āvāse tadahuposathe dve bhikkhū viharanti.


pli: Atha kho tesaṁ bhikkhūnaṁ etadahosi—


pli: “bhagavatā anuññātaṁ catunnaṁ pātimokkhaṁ uddisituṁ, tiṇṇannaṁ pārisuddhiuposathaṁ kātuṁ.


pli: Mayañcamhā dve janā.


pli: Kathaṁ nu kho amhehi uposatho kātabbo”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, dvinnaṁ pārisuddhiuposathaṁ kātuṁ.


pli: Evañca pana, bhikkhave, kātabbo.


pli: Therena bhikkhunā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā navo bhikkhu evamassa vacanīyo—


pli: ‘parisuddho ahaṁ, āvuso;


pli: parisuddhoti maṁ dhārehi.


pli: Parisuddho ahaṁ, āvuso;


pli: parisuddhoti maṁ dhārehī’ti.


pli: Navakena bhikkhunā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā thero bhikkhu evamassa vacanīyo—


pli: ‘parisuddho ahaṁ, bhante;


pli: parisuddhoti maṁ dhāretha.


pli: Parisuddho ahaṁ, bhante;


pli: parisuddhoti maṁ dhārethā’”ti.


pli: Tena kho pana samayena aññatarasmiṁ āvāse tadahuposathe eko bhikkhu viharati.


pli: Atha kho tassa bhikkhuno etadahosi—


pli: “bhagavatā anuññātaṁ catunnaṁ pātimokkhaṁ uddisituṁ, tiṇṇannaṁ pārisuddhiuposathaṁ kātuṁ, dvinnaṁ pārisuddhiuposathaṁ kātuṁ.


pli: Ahañcamhi ekako.


pli: Kathaṁ nu kho mayā uposatho kātabbo”ti?


pli: Bhagavato etamatthaṁ ārocesuṁ.


pli: “Idha pana, bhikkhave, aññatarasmiṁ āvāse tadahuposathe eko bhikkhu viharati.


pli: Tena, bhikkhave, bhikkhunā yattha bhikkhū paṭikkamanti upaṭṭhānasālāya vā, maṇḍape vā, rukkhamūle vā, so deso sammajjitvā pānīyaṁ paribhojanīyaṁ upaṭṭhāpetvā āsanaṁ paññapetvā padīpaṁ katvā nisīditabbaṁ.


pli: Sace aññe bhikkhū āgacchanti, tehi saddhiṁ uposatho kātabbo.


pli: No ce āgacchanti, ajja me uposathoti adhiṭṭhātabbo.


pli: No ce adhiṭṭhaheyya, āpatti dukkaṭassa.


pli: Tatra, bhikkhave, yattha cattāro bhikkhū viharanti, na ekassa pārisuddhiṁ āharitvā tīhi pātimokkhaṁ uddisitabbaṁ.


pli: Uddiseyyuñce, āpatti dukkaṭassa.


pli: Tatra, bhikkhave, yattha tayo bhikkhū viharanti, na ekassa pārisuddhiṁ āharitvā dvīhi pārisuddhiuposatho kātabbo.


pli: Kareyyuñce, āpatti dukkaṭassa.


pli: Tatra, bhikkhave, yattha dve bhikkhū viharanti, na ekassa pārisuddhiṁ āharitvā ekena adhiṭṭhātabbo.


pli: Adhiṭṭhaheyya ce, āpatti dukkaṭassā”ti.


pli: 25. Āpattipaṭikammavidhi


pli: Tena kho pana samayena aññataro bhikkhu tadahuposathe āpattiṁ āpanno hoti.


pli: Atha kho tassa bhikkhuno etadahosi—


pli: “bhagavatā paññattaṁ—


pli: ‘na sāpattikena uposatho kātabbo’ti.


pli: Ahañcamhi āpattiṁ āpanno.


pli: Kathaṁ nu kho mayā paṭipajjitabban”ti?


pli: Bhagavato etamatthaṁ ārocesuṁ.


pli: “Idha pana, bhikkhave, bhikkhu tadahuposathe āpattiṁ āpanno hoti.


pli: Tena, bhikkhave, bhikkhunā ekaṁ bhikkhuṁ upasaṅkamitvā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, āvuso, itthannāmaṁ āpattiṁ āpanno, taṁ paṭidesemī’ti.


pli: Tena vattabbo—


pli: ‘passasī’ti.


pli: ‘Āma passāmī’ti.


pli: ‘Āyatiṁ saṁvareyyāsī’ti.


pli: Idha pana, bhikkhave, bhikkhu tadahuposathe āpattiyā vematiko hoti.


pli: ‘ahaṁ, āvuso, itthannāmāya āpattiyā vematiko;


pli: yadā nibbematiko bhavissāmi, tadā taṁ āpattiṁ paṭikarissāmī’ti vatvā uposatho kātabbo, pātimokkhaṁ sotabbaṁ, na tveva tappaccayā uposathassa antarāyo kātabbo”ti.


pli: Tena kho pana samayena chabbaggiyā bhikkhū sabhāgaṁ āpattiṁ desenti.


pli: “Na, bhikkhave, sabhāgā āpatti desetabbā.


pli: Yo deseyya, āpatti dukkaṭassā”ti.


pli: Tena kho pana samayena chabbaggiyā bhikkhū sabhāgaṁ āpattiṁ paṭiggaṇhanti.


pli: “Na, bhikkhave, sabhāgā āpatti paṭiggahetabbā.


pli: Yo paṭiggaṇheyya, āpatti dukkaṭassā”ti.


pli: 26. Āpattiāvikaraṇavidhi


pli: Tena kho pana samayena aññataro bhikkhu pātimokkhe uddissamāne āpattiṁ sarati.


pli: Atha kho tassa bhikkhuno etadahosi—


pli: “bhagavatā paññattaṁ—


pli: ‘na sāpattikena uposatho kātabbo’ti.


pli: Ahañcamhi āpattiṁ āpanno.


pli: Kathaṁ nu kho mayā paṭipajjitabban”ti?


pli: Bhagavato etamatthaṁ ārocesuṁ.


pli: “Idha pana, bhikkhave, bhikkhu pātimokkhe uddissamāne āpattiṁ sarati.


pli: Tena, bhikkhave, bhikkhunā sāmanto bhikkhu evamassa vacanīyo—


pli: ‘ahaṁ, āvuso, itthannāmaṁ āpattiṁ āpanno.


pli: Ito vuṭṭhahitvā taṁ āpattiṁ paṭikarissāmī’ti vatvā uposatho kātabbo, pātimokkhaṁ sotabbaṁ, na tveva tappaccayā uposathassa antarāyo kātabbo.


pli: Idha pana, bhikkhave, bhikkhu pātimokkhe uddissamāne āpattiyā vematiko hoti.


pli: ‘ahaṁ, āvuso, itthannāmāya āpattiyā vematiko.


pli: Yadā nibbematiko bhavissāmi, tadā taṁ āpattiṁ paṭikarissāmī’ti vatvā uposatho kātabbo, pātimokkhaṁ sotabbaṁ;


pli: na tveva tappaccayā uposathassa antarāyo kātabbo”ti.


pli: 27. Sabhāgāpattipaṭikammavidhi


pli: Tena kho pana samayena aññatarasmiṁ āvāse tadahuposathe sabbo saṅgho sabhāgaṁ āpattiṁ āpanno hoti.


pli: Atha kho tesaṁ bhikkhūnaṁ etadahosi—


pli: ‘na sabhāgā āpatti desetabbā, na sabhāgā āpatti paṭiggahetabbā’ti.


pli: Ayañca sabbo saṅgho sabhāgaṁ āpattiṁ āpanno.


pli: Kathaṁ nu kho amhehi paṭipajjitabban”ti?


pli: “Idha pana, bhikkhave, aññatarasmiṁ āvāse tadahuposathe sabbo saṅgho sabhāgaṁ āpattiṁ āpanno hoti.


pli: Tehi, bhikkhave, bhikkhūhi eko bhikkhu sāmantā āvāsā sajjukaṁ pāhetabbo—


pli: gacchāvuso, taṁ āpattiṁ paṭikaritvā āgaccha;


pli: mayaṁ te santike āpattiṁ paṭikarissāmāti.


pli: Evañcetaṁ labhetha, iccetaṁ kusalaṁ.


pli: No ce labhetha, byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ sabbo saṅgho sabhāgaṁ āpattiṁ āpanno.


pli: Yadā aññaṁ bhikkhuṁ suddhaṁ anāpattikaṁ passissati, tadā tassa santike taṁ āpattiṁ paṭikarissatī’ti vatvā


pli: uposatho kātabbo, pātimokkhaṁ uddisitabbaṁ,


pli: na tveva tappaccayā uposathassa antarāyo kātabbo.


pli: Idha pana, bhikkhave, aññatarasmiṁ āvāse tadahuposathe sabbo saṅgho sabhāgāya āpattiyā vematiko hoti.


pli: Byattena bhikkhunā paṭibalena saṅgho ñāpetabbo—


pli: Ayaṁ sabbo saṅgho sabhāgāya āpattiyā vematiko.


pli: Yadā nibbematiko bhavissati, tadā taṁ āpattiṁ paṭikarissatī’ti


pli: vatvā uposatho kātabbo, pātimokkhaṁ uddisitabbaṁ;


pli: Idha pana, bhikkhave, aññatarasmiṁ āvāse vassūpagato saṅgho sabhāgaṁ āpattiṁ āpanno hoti.


pli: mayaṁ te santike taṁ āpattiṁ paṭikarissāmāti.


pli: No ce labhetha, eko bhikkhu sattāhakālikaṁ pāhetabbo—


pli: gacchāvuso, taṁ āpattiṁ paṭikaritvā āgaccha;


pli: mayaṁ te santike taṁ āpattiṁ paṭikarissāmā”ti.


pli: Tena kho pana samayena aññatarasmiṁ āvāse sabbo saṅgho sabhāgaṁ āpattiṁ āpanno hoti.


pli: So na jānāti tassā āpattiyā nāmagottaṁ.


pli: Tattha añño bhikkhu āgacchati bahussuto āgatāgamo dhammadharo vinayadharo mātikādharo paṇḍito byatto medhāvī lajjī kukkuccako sikkhākāmo.


pli: Tamenaṁ aññataro bhikkhu yena so bhikkhu tenupasaṅkami, upasaṅkamitvā taṁ bhikkhuṁ etadavoca—


pli: “yo nu kho, āvuso, evañcevañca karoti, kiṁ nāma so āpattiṁ āpajjatī”ti?


pli: So evamāha—


pli: “yo kho, āvuso, evañcevañca karoti, imaṁ nāma so āpattiṁ āpajjati.


pli: Imaṁ nāma tvaṁ, āvuso, āpattiṁ āpanno;


pli: paṭikarohi taṁ āpattin”ti.


pli: “na kho ahaṁ, āvuso, ekova imaṁ āpattiṁ āpanno;


pli: ayaṁ sabbo saṅgho imaṁ āpattiṁ āpanno”ti.


pli: “kiṁ te, āvuso, karissati paro āpanno vā anāpanno vā.


pli: Iṅgha tvaṁ, āvuso, sakāya āpattiyā vuṭṭhāhī”ti.


pli: Atha kho so bhikkhu tassa bhikkhuno vacanena taṁ āpattiṁ paṭikaritvā yena te bhikkhū tenupasaṅkami, upasaṅkamitvā te bhikkhū etadavoca—


pli: “yo kira, āvuso, evañcevañca karoti, imaṁ nāma so āpattiṁ āpajjati.


pli: Imaṁ nāma tumhe, āvuso, āpattiṁ āpannā;


pli: paṭikarotha taṁ āpattin”ti.


pli: Atha kho te bhikkhū na icchiṁsu tassa bhikkhuno vacanena taṁ āpattiṁ paṭikātuṁ.


pli: Bhagavato etamatthaṁ ārocesuṁ.


pli: “Idha pana, bhikkhave, aññatarasmiṁ āvāse sabbo saṅgho sabhāgaṁ āpattiṁ āpanno hoti.


pli: So na jānāti tassā āpattiyā nāmagottaṁ.


pli: Tattha añño bhikkhu āgacchati bahussuto āgatāgamo dhammadharo vinayadharo mātikādharo paṇḍito byatto medhāvī lajjī kukkuccako sikkhākāmo.


pli: Tamenaṁ aññataro bhikkhu yena so bhikkhu tenupasaṅkami, upasaṅkamitvā taṁ bhikkhuṁ evaṁ vadeti—


pli: ‘yo nu kho, āvuso, evañcevañca karoti, kiṁ nāma so āpattiṁ āpajjatī’ti?


pli: So evaṁ vadeti—


pli: ‘yo kho, āvuso, evañcevañca karoti, imaṁ nāma so āpattiṁ āpajjati.


pli: Imaṁ nāma tvaṁ, āvuso, āpattiṁ āpanno;


pli: paṭikarohi taṁ āpattin’ti.


pli: ‘na kho ahaṁ, āvuso, ekova imaṁ āpattiṁ āpanno.


pli: Ayaṁ sabbo saṅgho imaṁ āpattiṁ āpanno’ti.


pli: ‘kiṁ te, āvuso, karissati paro āpanno vā anāpanno vā.


pli: Iṅgha tvaṁ, āvuso, sakāya āpattiyā vuṭṭhāhī’ti.


pli: So ce, bhikkhave, bhikkhu tassa bhikkhuno vacanena taṁ āpattiṁ paṭikaritvā yena te bhikkhū tenupasaṅkami, upasaṅkamitvā te bhikkhū evaṁ vadeti—


pli: ‘yo kira, āvuso, evañcevañca karoti imaṁ nāma so āpattiṁ āpajjati, imaṁ nāma tumhe āvuso āpattiṁ āpannā, paṭikarotha taṁ āpattin’ti.


pli: Te ce, bhikkhave, bhikkhū tassa bhikkhuno vacanena taṁ āpattiṁ paṭikareyyuṁ, iccetaṁ kusalaṁ.


pli: No ce paṭikareyyuṁ, na te, bhikkhave, bhikkhū tena bhikkhunā akāmā vacanīyā”ti.


pli: Codanāvatthubhāṇavāro niṭṭhito dutiyo.


pli: 28. Anāpattipannarasaka


pli: Tena kho pana samayena aññatarasmiṁ āvāse tadahuposathe sambahulā āvāsikā bhikkhū sannipatiṁsu cattāro vā atirekā vā.


pli: Te na jāniṁsu—


pli: “atthaññe āvāsikā bhikkhū anāgatā”ti.


pli: Te dhammasaññino vinayasaññino vaggā samaggasaññino uposathaṁ akaṁsu, pātimokkhaṁ uddisiṁsu.


pli: Tehi uddissamāne pātimokkhe, athaññe āvāsikā bhikkhū āgacchiṁsu bahutarā.


pli: Bhagavato etamatthaṁ ārocesuṁ.


pli: “Idha pana, bhikkhave, aññatarasmiṁ āvāse tadahuposathe sambahulā āvāsikā bhikkhū sannipatanti cattāro vā atirekā vā.


pli: Te na jānanti—


pli: ‘atthaññe āvāsikā bhikkhū anāgatā’ti.


pli: Te dhammasaññino vinayasaññino vaggā samaggasaññino uposathaṁ karonti, pātimokkhaṁ uddisanti.


pli: Tehi uddissamāne pātimokkhe, athaññe āvāsikā bhikkhū āgacchanti bahutarā.


pli: Tehi, bhikkhave, bhikkhūhi puna pātimokkhaṁ uddisitabbaṁ.


pli: Uddesakānaṁ anāpatti.


pli: Idha pana, bhikkhave, aññatarasmiṁ āvāse tadahuposathe sambahulā āvāsikā bhikkhū sannipatanti cattāro vā atirekā vā.


pli: Tehi uddissamāne pātimokkhe, athaññe āvāsikā bhikkhū āgacchanti samasamā.


pli: Uddiṭṭhaṁ suuddiṭṭhaṁ, avasesaṁ sotabbaṁ.


pli: Te dhammasaññino vinayasaññino vaggā samaggasaññino uposathaṁ karonti pātimokkhaṁ uddisanti.


pli: Tehi uddissamāne pātimokkhe, athaññe āvāsikā bhikkhū āgacchanti thokatarā.


pli: Tehi uddiṭṭhamatte pātimokkhe, athaññe āvāsikā bhikkhū āgacchanti bahutarā.


pli: Tehi uddiṭṭhamatte pātimokkhe, athaññe āvāsikā bhikkhū āgacchanti samasamā.


pli: Uddiṭṭhaṁ suuddiṭṭhaṁ, tesaṁ santike pārisuddhi ārocetabbā.


pli: Tehi uddiṭṭhamatte pātimokkhe, athaññe āvāsikā bhikkhū āgacchanti thokatarā.


pli: Tehi uddiṭṭhamatte pātimokkhe, avuṭṭhitāya parisāya, athaññe āvāsikā bhikkhū āgacchanti bahutarā.


pli: Tehi uddiṭṭhamatte pātimokkhe, avuṭṭhitāya parisāya, athaññe āvāsikā bhikkhū āgacchanti samasamā.


pli: Te na jānanti—


pli: ‘atthaññe āvāsikā bhikkhū anāgatā’ti.


pli: Tehi uddiṭṭhamatte pātimokkhe, avuṭṭhitāya parisāya, athaññe āvāsikā bhikkhū āgacchanti thokatarā.


pli: Tehi uddiṭṭhamatte pātimokkhe, ekaccāya vuṭṭhitāya parisāya, athaññe āvāsikā bhikkhū āgacchanti bahutarā.


pli: Tehi, bhikkhave, bhikkhūhi puna pātimokkhaṁ uddisitabbaṁ.


pli: Uddesakānaṁ anāpatti.


pli: Idha pana, bhikkhave, aññatarasmiṁ āvāse tadahuposathe sambahulā āvāsikā bhikkhū sannipatanti cattāro vā atirekā vā.


pli: Tehi uddiṭṭhamatte pātimokkhe, ekaccāya vuṭṭhitāya parisāya, athaññe āvāsikā bhikkhū āgacchanti samasamā.


pli: Tehi uddiṭṭhamatte pātimokkhe, ekaccāya vuṭṭhitāya parisāya, athaññe āvāsikā bhikkhū āgacchanti thokatarā.


pli: Te dhammasaññino vinayasaññino vaggā samaggasaññino uposathaṁ karonti pātimokkhaṁ uddisanti.


pli: Tehi uddiṭṭhamatte pātimokkhe, sabbāya vuṭṭhitāya parisāya, athaññe āvāsikā bhikkhū āgacchanti bahutarā.


pli: Tehi uddiṭṭhamatte pātimokkhe, sabbāya vuṭṭhitāya parisāya, athaññe āvāsikā bhikkhū āgacchanti samasamā.


pli: Tehi uddiṭṭhamatte pātimokkhe, sabbāya vuṭṭhitāya parisāya, athaññe āvāsikā bhikkhū āgacchanti thokatarā.


pli: Uddiṭṭhaṁ suuddiṭṭhaṁ, tesaṁ santike pārisuddhi ārocetabbā.


pli: Anāpattipannarasakaṁ niṭṭhitaṁ.


pli: 29. Vaggāvaggasaññipannarasaka


pli: Te jānanti—


pli: Te dhammasaññino vinayasaññino vaggā vaggasaññino uposathaṁ karonti, pātimokkhaṁ uddisanti.


pli: Tehi uddissamāne pātimokkhe, athaññe āvāsikā bhikkhū āgacchanti bahutarā.


pli: Uddesakānaṁ āpatti dukkaṭassa.


pli: ‘atthaññe āvāsikā bhikkhū anāgatā’ti.


pli: Te dhammasaññino vinayasaññino vaggā vaggasaññino uposathaṁ karonti pātimokkhaṁ uddisanti.


pli: Tehi uddissamāne pātimokkhe, athaññe āvāsikā bhikkhū āgacchanti samasamā.


pli: Uddiṭṭhaṁ suuddiṭṭhaṁ, avasesaṁ sotabbaṁ.


pli: Idha pana, bhikkhave, aññatarasmiṁ āvāse tadahuposathe sambahulā āvāsikā bhikkhū sannipatanti cattāro vā atirekā vā.


pli: Tehi uddissamāne pātimokkhe, athaññe āvāsikā bhikkhū āgacchanti thokatarā.


pli: Tehi uddiṭṭhamatte pātimokkhe …pe…


pli: avuṭṭhitāya parisāya …pe…


pli: ekaccāya vuṭṭhitāya parisāya …pe…


pli: sabbāya vuṭṭhitāya parisāya athaññe āvāsikā bhikkhū āgacchanti bahutarā …pe…


pli: samasamā …pe…


pli: thokatarā.


pli: Uddiṭṭhaṁ suuddiṭṭhaṁ, tesaṁ santike pārisuddhi ārocetabbā.


pli: Vaggāvaggasaññipannarasakaṁ niṭṭhitaṁ.


pli: 30. Vematikapannarasaka


pli: Te jānanti—


pli: Te ‘kappati nu kho amhākaṁ uposatho kātuṁ na nu kho kappatī’ti—


pli: vematikā uposathaṁ karonti, pātimokkhaṁ uddisanti.


pli: Tehi uddissamāne pātimokkhe, athaññe āvāsikā bhikkhū āgacchanti bahutarā.


pli: Tehi, bhikkhave, bhikkhūhi puna pātimokkhaṁ uddisitabbaṁ.


pli: Uddesakānaṁ āpatti dukkaṭassa.


pli: Idha pana, bhikkhave, aññatarasmiṁ āvāse tadahuposathe sambahulā āvāsikā bhikkhū sannipatanti cattāro vā atirekā vā.


pli: ‘atthaññe āvāsikā bhikkhū anāgatā’ti.


pli: Te ‘kappati nu kho amhākaṁ uposatho kātuṁ, na nu kho kappatī’ti—


pli: Tehi uddissamāne pātimokkhe, athaññe āvāsikā bhikkhū āgacchanti samasamā.


pli: Uddiṭṭhaṁ suuddiṭṭhaṁ, avasesaṁ sotabbaṁ.


pli: Tehi uddissamāne pātimokkhe athaññe āvāsikā bhikkhū āgacchanti thokatarā.


pli: Tehi uddiṭṭhamatte pātimokkhe …pe…


pli: avuṭṭhitāya parisāya …pe…


pli: ekaccāya vuṭṭhitāya parisāya …pe…


pli: sabbāya vuṭṭhitāya parisāya, athaññe āvāsikā bhikkhū āgacchanti bahutarā …pe…


pli: samasamā …pe…


pli: thokatarā.


pli: Uddiṭṭhaṁ suuddiṭṭhaṁ, tesaṁ santike pārisuddhi ārocetabbā.


pli: Vematikapannarasakaṁ niṭṭhitaṁ.


pli: 31. Kukkuccapakatapannarasaka


pli: Te jānanti—


pli: Te ‘kappateva amhākaṁ uposatho kātuṁ nāmhākaṁ na kappatī’ti—


pli: kukkuccapakatā uposathaṁ karonti, pātimokkhaṁ uddisanti.


pli: Tehi uddissamāne pātimokkhe, athaññe āvāsikā bhikkhū āgacchanti bahutarā.


pli: Tehi, bhikkhave, bhikkhūhi puna pātimokkhaṁ uddisitabbaṁ.


pli: Uddesakānaṁ āpatti dukkaṭassa.


pli: Idha pana, bhikkhave, aññatarasmiṁ āvāse tadahuposathe sambahulā āvāsikā bhikkhū sannipatanti cattāro vā atirekā vā.


pli: ‘atthaññe āvāsikā bhikkhū anāgatā’ti.


pli: Tehi uddissamāne pātimokkhe, athaññe āvāsikā bhikkhū āgacchanti samasamā.


pli: Uddiṭṭhaṁ suuddiṭṭhaṁ, avasesaṁ sotabbaṁ.


pli: Te ‘kappateva amhākaṁ uposatho kātuṁ, nāmhākaṁ na kappatī’ti—


pli: Tehi uddissamāne pātimokkhe, athaññe āvāsikā bhikkhū āgacchanti thokatarā.


pli: Tehi uddiṭṭhamatte pātimokkhe …pe…


pli: avuṭṭhitāya parisāya …pe…


pli: ekaccāya vuṭṭhitāya parisāya …pe…


pli: sabbāya vuṭṭhitāya parisāya, athaññe āvāsikā bhikkhū āgacchanti bahutarā …pe…


pli: samasamā …pe…


pli: thokatarā.


pli: Uddiṭṭhaṁ suuddiṭṭhaṁ, tesaṁ santike pārisuddhi ārocetabbā.


pli: Kukkuccapakatapannarasakaṁ niṭṭhitaṁ.


pli: 32. Bhedapurekkhārapannarasaka


pli: Te jānanti—


pli: Te ‘nassantete, vinassantete, ko tehi attho’ti—


pli: bhedapurekkhārā uposathaṁ karonti, pātimokkhaṁ uddisanti.


pli: Tehi uddissamāne pātimokkhe, athaññe āvāsikā bhikkhū āgacchanti bahutarā.


pli: Tehi, bhikkhave, bhikkhūhi puna pātimokkhaṁ uddisitabbaṁ.


pli: Uddesakānaṁ āpatti thullaccayassa.


pli: Idha pana, bhikkhave, aññatarasmiṁ āvāse tadahuposathe sambahulā āvāsikā bhikkhū sannipatanti cattāro vā atirekā vā.


pli: ‘atthaññe āvāsikā bhikkhū anāgatā’ti.


pli: Tehi uddissamāne pātimokkhe, athaññe āvāsikā bhikkhū āgacchanti samasamā.


pli: Uddiṭṭhaṁ suuddiṭṭhaṁ, avasesaṁ sotabbaṁ.


pli: Tehi uddissamāne pātimokkhe, athaññe āvāsikā bhikkhū āgacchanti thokatarā.


pli: Tehi uddiṭṭhamatte pātimokkhe athaññe āvāsikā bhikkhū āgacchanti bahutarā.


pli: Te jānanti—‘atthaññe āvāsikā bhikkhū anāgatā’ti.


pli: Te ‘nassantete, vinassantete, ko tehi attho’ti bhedapurekkhārā uposathaṁ karonti, pātimokkhaṁ uddisanti.


pli: Tehi uddiṭṭhamatte pātimokkhe athaññe āvāsikā bhikkhū āgacchanti samasamā.


pli: Uddiṭṭhaṁ suuddiṭṭhaṁ, tesaṁ santike pārisuddhi ārocetabbā.


pli: Tehi uddiṭṭhamatte pātimokkhe athaññe āvāsikā bhikkhū āgacchanti thokatarā.


pli: Te jānanti—


pli: Te ‘nassantete, vinassantete, ko tehi attho’ti—


pli: bhedapurekkhārā uposathaṁ karonti, pātimokkhaṁ uddisanti.


pli: Tehi uddiṭṭhamatte pātimokkhe, avuṭṭhitāya parisāya, athaññe āvāsikā bhikkhū āgacchanti bahutarā.


pli: Tehi, bhikkhave, bhikkhūhi puna pātimokkhaṁ uddisitabbaṁ.


pli: Uddesakānaṁ āpatti thullaccayassa.


pli: Idha pana, bhikkhave, aññatarasmiṁ āvāse tadahuposathe sambahulā āvāsikā bhikkhū sannipatanti cattāro vā atirekā vā.


pli: ‘atthaññe āvāsikā bhikkhū anāgatā’ti.


pli: Tehi uddiṭṭhamatte pātimokkhe, avuṭṭhitāya parisāya, athaññe āvāsikā bhikkhū āgacchanti samasamā.


pli: Tehi uddiṭṭhamatte pātimokkhe, avuṭṭhitāya parisāya, athaññe āvāsikā bhikkhū āgacchanti thokatarā.


pli: Tehi uddiṭṭhamatte pātimokkhe, ekaccāya vuṭṭhitāya parisāya, athaññe āvāsikā bhikkhū āgacchanti bahutarā.


pli: Tehi uddiṭṭhamatte pātimokkhe, ekaccāya vuṭṭhitāya parisāya, athaññe āvāsikā bhikkhū āgacchanti samasamā.


pli: Tehi uddiṭṭhamatte pātimokkhe, ekaccāya vuṭṭhitāya parisāya, athaññe āvāsikā bhikkhū āgacchanti thokatarā.


pli: Tehi uddiṭṭhamatte pātimokkhe, sabbāya vuṭṭhitāya parisāya, athaññe āvāsikā bhikkhū āgacchanti bahutarā.


pli: Tehi uddiṭṭhamatte pātimokkhe, sabbāya vuṭṭhitāya parisāya, athaññe āvāsikā bhikkhū āgacchanti samasamā.


pli: Uddiṭṭhaṁ suuddiṭṭhaṁ, tesaṁ santike pārisuddhi ārocetabbā.


pli: Tehi uddiṭṭhamatte pātimokkhe, sabbāya vuṭṭhitāya parisāya, athaññe āvāsikā bhikkhū āgacchanti thokatarā.


pli: Bhedapurekkhārapannarasakaṁ niṭṭhitaṁ. Pañcavīsatikā niṭṭhitā.


pli: 33. Sīmokkantikapeyyāla


pli: Te na jānanti—


pli: ‘aññe āvāsikā bhikkhū antosīmaṁ okkamantī’ti …pe…


pli: te na jānanti—


pli: ‘aññe āvāsikā bhikkhū antosīmaṁ okkantā’ti …pe…


pli: te na passanti aññe āvāsike bhikkhū antosīmaṁ okkamante …pe…


pli: te na passanti aññe āvāsike bhikkhū antosīmaṁ okkante …pe…


pli: te na suṇanti—


pli: ‘aññe āvāsikā bhikkhū antosīmaṁ okkantā’ti …pe….


pli: Āvāsikena āvāsikā ekasatapañcasattati tikanayato, āvāsikena āgantukā, āgantukena āvāsikā, āgantukena āgantukā peyyālamukhena satta tikasatāni honti.


pli: Idha pana, bhikkhave, āvāsikānaṁ bhikkhūnaṁ cātuddaso hoti, āgantukānaṁ pannaraso.


pli: Sace āvāsikā bahutarā honti, āgantukehi āvāsikānaṁ anuvattitabbaṁ.


pli: Sace samasamā honti, āgantukehi āvāsikānaṁ anuvattitabbaṁ.


pli: Sace āgantukā bahutarā honti, āvāsikehi āgantukānaṁ anuvattitabbaṁ.


pli: Idha pana, bhikkhave, āvāsikānaṁ bhikkhūnaṁ pannaraso hoti, āgantukānaṁ cātuddaso.


pli: Idha pana, bhikkhave, āvāsikānaṁ bhikkhūnaṁ pāṭipado hoti, āgantukānaṁ pannaraso.


pli: Sace āvāsikā bahutarā honti, āvāsikehi āgantukānaṁ nākāmā dātabbā sāmaggī.


pli: Āgantukehi nissīmaṁ gantvā uposatho kātabbo.


pli: Sace samasamā honti, āvāsikehi āgantukānaṁ nākāmā dātabbā sāmaggī.


pli: Sace āgantukā bahutarā honti, āvāsikehi āgantukānaṁ sāmaggī vā dātabbā nissīmaṁ vā gantabbaṁ.


pli: Idha pana, bhikkhave, āvāsikānaṁ bhikkhūnaṁ pannaraso hoti, āgantukānaṁ pāṭipado.


pli: Sace āvāsikā bahutarā honti, āgantukehi āvāsikānaṁ sāmaggī vā dātabbā nissīmaṁ vā gantabbaṁ.


pli: Sace samasamā honti, āgantukehi āvāsikānaṁ sāmaggī vā dātabbā nissīmaṁ vā gantabbaṁ.


pli: Sace āgantukā bahutarā honti, āgantukehi āvāsikānaṁ nākāmā dātabbā sāmaggī.


pli: Āvāsikehi nissīmaṁ gantvā uposatho kātabbo.


pli: 34. Liṅgādidassana


pli: Idha pana, bhikkhave, āgantukā bhikkhū passanti āvāsikānaṁ bhikkhūnaṁ āvāsikākāraṁ, āvāsikaliṅgaṁ, āvāsikanimittaṁ, āvāsikuddesaṁ, supaññattaṁ mañcapīṭhaṁ, bhisibibbohanaṁ, pānīyaṁ paribhojanīyaṁ sūpaṭṭhitaṁ, pariveṇaṁ susammaṭṭhaṁ;


pli: passitvā vematikā honti—‘atthi nu kho āvāsikā bhikkhū natthi nu kho’ti.


pli: Te vematikā na vicinanti;


pli: avicinitvā uposathaṁ karonti.


pli: Āpatti dukkaṭassa.


pli: Te vematikā vicinanti;


pli: vicinitvā na passanti;


pli: apassitvā uposathaṁ karonti.


pli: Anāpatti.


pli: vicinitvā passanti;


pli: passitvā ekato uposathaṁ karonti.


pli: passitvā pāṭekkaṁ uposathaṁ karonti.


pli: passitvā—


pli: ‘nassantete, vinassantete, ko tehi attho’ti—


pli: bhedapurekkhārā uposathaṁ karonti.


pli: Āpatti thullaccayassa.


pli: Idha pana, bhikkhave, āgantukā bhikkhū suṇanti āvāsikānaṁ bhikkhūnaṁ āvāsikākāraṁ, āvāsikaliṅgaṁ, āvāsikanimittaṁ, āvāsikuddesaṁ, caṅkamantānaṁ padasaddaṁ, sajjhāyasaddaṁ, ukkāsitasaddaṁ, khipitasaddaṁ;


pli: sutvā vematikā honti—‘atthi nu kho āvāsikā bhikkhū natthi nu kho’ti.


pli: Te vematikā na vicinanti; avicinitvā uposathaṁ karonti. Āpatti dukkaṭassa.


pli: Te vematikā vicinanti; vicinitvā na passanti; apassitvā uposathaṁ karonti. Anāpatti.


pli: Te vematikā vicinanti; vicinitvā passanti; passitvā ekato uposathaṁ karonti. Anāpatti.


pli: Te vematikā vicinanti; vicinitvā passanti; passitvā pāṭekkaṁ uposathaṁ karonti. Āpatti dukkaṭassa.


pli: Te vematikā vicinanti; vicinitvā passanti; passitvā—‘nassantete, vinassantete, ko tehi attho’ti—bhedapurekkhārā uposathaṁ karonti. Āpatti thullaccayassa.


pli: Idha pana, bhikkhave, āvāsikā bhikkhū passanti āgantukānaṁ bhikkhūnaṁ āgantukākāraṁ, āgantukaliṅgaṁ, āgantukanimittaṁ, āgantukuddesaṁ, aññātakaṁ pattaṁ, aññātakaṁ cīvaraṁ, aññātakaṁ nisīdanaṁ, pādānaṁ dhotaṁ, udakanissekaṁ;


pli: passitvā vematikā honti—‘atthi nu kho āgantukā bhikkhū natthi nu kho’ti.


pli: Idha pana, bhikkhave, āvāsikā bhikkhū suṇanti āgantukānaṁ bhikkhūnaṁ āgantukākāraṁ, āgantukaliṅgaṁ, āgantukanimittaṁ, āgantukuddesaṁ, āgacchantānaṁ padasaddaṁ, upāhanapapphoṭanasaddaṁ, ukkāsitasaddaṁ, khipitasaddaṁ;


pli: sutvā vematikā honti—‘atthi nu kho āgantukā bhikkhū natthi nu kho’ti.


pli: 35. Nānāsaṁvāsakādīhiuposathakaraṇa


pli: Idha pana, bhikkhave, āgantukā bhikkhū passanti āvāsike bhikkhū nānāsaṁvāsake.


pli: Te samānasaṁvāsakadiṭṭhiṁ paṭilabhanti;


pli: samānasaṁvāsakadiṭṭhiṁ paṭilabhitvā na pucchanti; apucchitvā ekato uposathaṁ karonti. Anāpatti.


pli: Te pucchanti; pucchitvā nābhivitaranti; anabhivitaritvā ekato uposathaṁ karonti. Āpatti dukkaṭassa.


pli: Te pucchanti; pucchitvā nābhivitaranti; anabhivitaritvā pāṭekkaṁ uposathaṁ karonti. Anāpatti.


pli: Idha pana, bhikkhave, āgantukā bhikkhū passanti āvāsike bhikkhū samānasaṁvāsake.


pli: Te nānāsaṁvāsakadiṭṭhiṁ paṭilabhanti;


pli: nānāsaṁvāsakadiṭṭhiṁ paṭilabhitvā na pucchanti; apucchitvā ekato uposathaṁ karonti. Āpatti dukkaṭassa.


pli: Te pucchanti; pucchitvā abhivitaranti; abhivitaritvā pāṭekkaṁ uposathaṁ karonti. Āpatti dukkaṭassa.


pli: Te pucchanti; pucchitvā abhivitaranti; abhivitaritvā ekato uposathaṁ karonti. Anāpatti.


pli: Idha pana, bhikkhave, āvāsikā bhikkhū passanti āgantuke bhikkhū nānāsaṁvāsake.


pli: Idha pana, bhikkhave, āvāsikā bhikkhū passanti āgantuke bhikkhū samānasaṁvāsake.


pli: 36. Nagantabbavāra


pli: Na, bhikkhave, tadahuposathe sabhikkhukā āvāsā abhikkhuko āvāso gantabbo, aññatra saṅghena aññatra antarāyā.


pli: Na, bhikkhave, tadahuposathe sabhikkhukā āvāsā abhikkhuko anāvāso gantabbo, aññatra saṅghena aññatra antarāyā.


pli: Na, bhikkhave, tadahuposathe sabhikkhukā āvāsā abhikkhuko āvāso vā anāvāso vā gantabbo, aññatra saṅghena aññatra antarāyā.


pli: Na, bhikkhave, tadahuposathe sabhikkhukā anāvāsā abhikkhuko āvāso gantabbo, aññatra saṅghena aññatra antarāyā.


pli: Na, bhikkhave, tadahuposathe sabhikkhukā anāvāsā abhikkhuko anāvāso gantabbo, aññatra saṅghena aññatra antarāyā.


pli: Na, bhikkhave, tadahuposathe sabhikkhukā anāvāsā abhikkhuko āvāso vā anāvāso vā gantabbo, aññatra saṅghena aññatra antarāyā.


pli: Na, bhikkhave, tadahuposathe sabhikkhukā āvāsā vā anāvāsā vā abhikkhuko āvāso gantabbo, aññatra saṅghena aññatra antarāyā.


pli: Na, bhikkhave, tadahuposathe sabhikkhukā āvāsā vā anāvāsā vā abhikkhuko anāvāso gantabbo, aññatra saṅghena aññatra antarāyā.


pli: Na, bhikkhave, tadahuposathe sabhikkhukā āvāsā vā anāvāsā vā abhikkhuko āvāso vā anāvāso vā gantabbo, aññatra saṅghena aññatra antarāyā.


pli: Na, bhikkhave, tadahuposathe sabhikkhukā āvāsā sabhikkhuko āvāso gantabbo, yatthassu bhikkhū nānāsaṁvāsakā, aññatra saṅghena aññatra antarāyā.


pli: Na, bhikkhave, tadahuposathe sabhikkhukā āvāsā sabhikkhuko anāvāso gantabbo, yatthassu bhikkhū nānāsaṁvāsakā, aññatra saṅghena aññatra antarāyā.


pli: Na, bhikkhave, tadahuposathe sabhikkhukā āvāsā sabhikkhuko āvāso vā anāvāso vā gantabbo, yatthassu bhikkhū nānāsaṁvāsakā, aññatra saṅghena aññatra antarāyā.


pli: Na, bhikkhave, tadahuposathe sabhikkhukā anāvāsā sabhikkhuko āvāso gantabbo, yatthassu bhikkhū nānāsaṁvāsakā, aññatra saṅghena aññatra antarāyā.


pli: Na, bhikkhave, tadahuposathe sabhikkhukā anāvāsā sabhikkhuko anāvāso gantabbo, yatthassu bhikkhū nānāsaṁvāsakā, aññatra saṅghena aññatra antarāyā.


pli: Na, bhikkhave, tadahuposathe sabhikkhukā anāvāsā sabhikkhuko āvāso vā anāvāso vā gantabbo, yatthassu bhikkhū nānāsaṁvāsakā, aññatra saṅghena aññatra antarāyā.


pli: Na, bhikkhave, tadahuposathe sabhikkhukā āvāsā vā anāvāsā vā sabhikkhuko āvāso gantabbo, yatthassu bhikkhū nānāsaṁvāsakā, aññatra saṅghena aññatra antarāyā.


pli: Na, bhikkhave, tadahuposathe sabhikkhukā āvāsā vā anāvāsā vā sabhikkhuko anāvāso gantabbo, yatthassu bhikkhū nānāsaṁvāsakā, aññatra saṅghena aññatra antarāyā.


pli: Na, bhikkhave, tadahuposathe sabhikkhukā āvāsā vā anāvāsā vā sabhikkhuko āvāso vā anāvāso vā gantabbo, yatthassu bhikkhū nānāsaṁvāsakā, aññatra saṅghena aññatra antarāyā.


pli: 37. Gantabbavāra


pli: Gantabbo, bhikkhave, tadahuposathe sabhikkhukā āvāsā sabhikkhuko āvāso, yatthassu bhikkhū samānasaṁvāsakā, yaṁ jaññā—


pli: ‘sakkomi ajjeva gantun’ti.


pli: Gantabbo, bhikkhave, tadahuposathe sabhikkhukā āvāsā sabhikkhuko anāvāso …pe…


pli: sabhikkhuko āvāso vā anāvāso vā, yatthassu bhikkhū samānasaṁvāsakā, yaṁ jaññā—


pli: Gantabbo, bhikkhave, tadahuposathe sabhikkhukā anāvāsā sabhikkhuko āvāso …pe…


pli: sabhikkhuko anāvāso …pe…


pli: Gantabbo, bhikkhave, tadahuposathe sabhikkhukā āvāsā vā anāvāsā vā sabhikkhuko āvāso …pe…


pli: 38. Vajjanīyapuggalasandassana


pli: Na, bhikkhave, bhikkhuniyā nisinnaparisāya pātimokkhaṁ uddisitabbaṁ.


pli: Yo uddiseyya, āpatti dukkaṭassa.


pli: Na sikkhamānāya …pe…


pli: na sāmaṇerassa …pe…


pli: na sāmaṇeriyā …pe…


pli: na sikkhāpaccakkhātakassa …pe…


pli: na antimavatthuṁ ajjhāpannakassa nisinnaparisāya pātimokkhaṁ uddisitabbaṁ.


pli: Na āpattiyā adassane ukkhittakassa nisinnaparisāya pātimokkhaṁ uddisitabbaṁ.


pli: Yo uddiseyya, yathādhammo kāretabbo.


pli: Na āpattiyā appaṭikamme ukkhittakassa nisinnaparisāya …pe…


pli: na pāpikāya diṭṭhiyā appaṭinissagge ukkhittakassa nisinnaparisāya pātimokkhaṁ uddisitabbaṁ.


pli: Na paṇḍakassa nisinnaparisāya pātimokkhaṁ uddisitabbaṁ.


pli: Na theyyasaṁvāsakassa …pe…


pli: na titthiyapakkantakassa …pe…


pli: na tiracchānagatassa …pe…


pli: na mātughātakassa …pe…


pli: na pitughātakassa …pe…


pli: na arahantaghātakassa …pe…


pli: na bhikkhunidūsakassa …pe…


pli: na saṅghabhedakassa …pe…


pli: na lohituppādakassa …pe…


pli: na ubhatobyañjanakassa nisinnaparisāya pātimokkhaṁ uddisitabbaṁ.


pli: Yo uddiseyya, āpatti dukkaṭassa.


pli: Na, bhikkhave, pārivāsikapārisuddhidānena uposatho kātabbo, aññatra avuṭṭhitāya parisāya.


pli: Na ca, bhikkhave, anuposathe uposatho kātabbo, aññatra saṅghasāmaggiyā”ti.


pli: Tatiyabhāṇavāro niṭṭhito.


pli: Uposathakkhandhako dutiyo.


pli: Tassuddānaṁ


pli: Titthiyā bimbisāro ca,


pli: sannipatituṁ tuṇhikā;


pli: Dhammaṁ raho pātimokkhaṁ,


pli: devasikaṁ tadā sakiṁ.


pli: Yathāparisā samaggaṁ,


pli: sāmaggī maddakucchi ca;


pli: Sīmā mahatī nadiyā,


pli: anu dve khuddakāni ca.


pli: Navā rājagahe ceva,


pli: Sīmā avippavāsanā;


pli: Sammanne paṭhamaṁ sīmaṁ,


pli: Pacchā sīmaṁ samūhane.


pli: Asammatā gāmasīmā,


pli: nadiyā samudde sare;


pli: Udakukkhepo bhindanti,


pli: tathevajjhottharanti ca.


pli: Kati kammāni uddeso,


pli: savarā asatīpi ca;


pli: Dhammaṁ vinayaṁ tajjenti,


pli: puna vinayatajjanā.


pli: Codanā kate okāse,


pli: adhammappaṭikkosanā;


pli: Catupañcaparā āvi,


pli: sañcicca cepi vāyame.


pli: Sagahaṭṭhā anajjhiṭṭhā,


pli: codanamhi na jānati;


pli: Sambahulā na jānanti,


pli: sajjukaṁ na ca gacchare.


pli: Katimī kīvatikā dūre,


pli: ārocetuñca nassari;


pli: Uklāpaṁ āsanaṁ dīpo,


pli: disā añño bahussuto.


pli: Sajjukaṁ vassuposatho,


pli: suddhikammañca ñātakā;


pli: Gaggo catutayo dveko,


pli: āpattisabhāgā sari.


pli: Sabbo saṅgho vematiko,


pli: na jānanti bahussuto;


pli: Bahū samasamā thokā,


pli: parisā avuṭṭhitāya ca.


pli: Ekaccā vuṭṭhitā sabbā,


pli: jānanti ca vematikā;


pli: Kappatevāti kukkuccā,


pli: jānaṁ passaṁ suṇanti ca.


pli: Āvāsikena āgantu,


pli: cātupannaraso puna;


pli: Pāṭipado pannaraso,


pli: liṅgasaṁvāsakā ubho.


pli: Pārivāsānuposatho,


pli: aññatra saṅghasāmaggiyā;


pli: Ete vibhattā uddānā,


pli: vatthuvibhūtakāraṇāti.


pli: Imasmiṁ khandhake vatthūni chaasīti.


pli: Uposathakkhandhako niṭṭhito.


title_pli: Theravāda Vinayapiṭaka Cūḷavagga

pli: Theravāda Vinayapiṭaka


pli: Cūḷavagga


pli: 20. Bhikkhunikkhandhaka


pli: 1. Mahāpajāpatigotamīvatthu


pli: Tena samayena buddho bhagavā sakkesu viharati kapilavatthusmiṁ nigrodhārāme.


pli: Atha kho mahāpajāpati gotamī yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhitā kho mahāpajāpati gotamī bhagavantaṁ etadavoca—


pli: “sādhu, bhante, labheyya mātugāmo tathāgatappavedite dhammavinaye agārasmā anagāriyaṁ pabbajjan”ti.


pli: “Alaṁ, gotami, mā te rucci mātugāmassa tathāgatappavedite dhammavinaye agārasmā anagāriyaṁ pabbajjā”ti.


pli: Dutiyampi kho …pe…


pli: tatiyampi kho mahāpajāpati gotamī bhagavantaṁ etadavoca—


pli: Atha kho mahāpajāpati gotamī—


pli: “na bhagavā anujānāti mātugāmassa tathāgatappavedite dhammavinaye agārasmā anagāriyaṁ pabbajjan”ti—


pli: dukkhī dummanā assumukhī rudamānā bhagavantaṁ abhivādetvā padakkhiṇaṁ katvā pakkāmi.


pli: Atha kho bhagavā kapilavatthusmiṁ yathābhirantaṁ viharitvā yena vesālī tena cārikaṁ pakkāmi.


pli: Anupubbena cārikaṁ caramāno yena vesālī tadavasari.


pli: Tatra sudaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho mahāpajāpati gotamī kese chedāpetvā kāsāyāni vatthāni acchādetvā sambahulāhi sākiyānīhi saddhiṁ yena vesālī tena pakkāmi.


pli: Anupubbena yena vesālī mahāvanaṁ kūṭāgārasālā tenupasaṅkami.


pli: Atha kho mahāpajāpati gotamī sūnehi pādehi rajokiṇṇena gattena dukkhī dummanā assumukhī rudamānā bahidvārakoṭṭhake aṭṭhāsi.


pli: Addasā kho āyasmā ānando mahāpajāpatiṁ gotamiṁ sūnehi pādehi rajokiṇṇena gattena dukkhiṁ dummanaṁ assumukhiṁ rudamānaṁ bahidvārakoṭṭhake ṭhitaṁ.


pli: Disvāna mahāpajāpatiṁ gotamiṁ etadavoca—


pli: “kissa tvaṁ, gotami, sūnehi pādehi rajokiṇṇena gattena dukkhī dummanā assumukhī rudamānā bahidvārakoṭṭhake ṭhitā”ti?


pli: “Tathā hi pana, bhante ānanda, na bhagavā anujānāti mātugāmassa tathāgatappavedite dhammavinaye agārasmā anagāriyaṁ pabbajjan”ti.


pli: “Tena hi tvaṁ, gotami, muhuttaṁ idheva tāva hohi, yāvāhaṁ bhagavantaṁ yācāmi mātugāmassa tathāgatappavedite dhammavinaye agārasmā anagāriyaṁ pabbajjan”ti.


pli: Atha kho āyasmā ānando yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā ānando bhagavantaṁ etadavoca—


pli: “esā, bhante, mahāpajāpati gotamī sūnehi pādehi rajokiṇṇena gattena dukkhī dummanā assumukhī rudamānā bahidvārakoṭṭhake ṭhitā—


pli: ‘na bhagavā anujānāti mātugāmassa tathāgatappavedite dhammavinaye agārasmā anagāriyaṁ pabbajjan’ti.


pli: Sādhu, bhante, labheyya mātugāmo tathāgatappavedite dhammavinaye agārasmā anagāriyaṁ pabbajjan”ti.


pli: “Alaṁ, ānanda, mā te rucci mātugāmassa tathāgatappavedite dhammavinaye agārasmā anagāriyaṁ pabbajjā”ti.


pli: Dutiyampi kho …pe…


pli: tatiyampi kho āyasmā ānando bhagavantaṁ etadavoca—


pli: “sādhu, bhante, labheyya mātugāmo tathāgatappavedite dhammavinaye agārasmā anagāriyaṁ pabbajjan”ti.


pli: Atha kho āyasmā ānando—


pli: “na bhagavā anujānāti mātugāmassa tathāgatappavedite dhammavinaye agārasmā anagāriyaṁ pabbajjaṁ;


pli: yannūnāhaṁ aññenapi pariyāyena bhagavantaṁ yāceyyaṁ mātugāmassa tathāgatappavedite dhammavinaye agārasmā anagāriyaṁ pabbajjan”ti.


pli: Atha kho āyasmā ānando bhagavantaṁ etadavoca—


pli: “bhabbo nu kho, bhante, mātugāmo tathāgatappavedite dhammavinaye agārasmā anagāriyaṁ pabbajitvā sotāpattiphalaṁ vā sakadāgāmiphalaṁ vā anāgāmiphalaṁ vā arahattaphalaṁ vā sacchikātun”ti?


pli: “Bhabbo, ānanda, mātugāmo tathāgatappavedite dhammavinaye agārasmā anagāriyaṁ pabbajitvā sotāpattiphalampi sakadāgāmiphalampi anāgāmiphalampi arahattaphalampi sacchikātun”ti.


pli: “Sace, bhante, bhabbo mātugāmo tathāgatappavedite dhammavinaye agārasmā anagāriyaṁ pabbajitvā sotāpattiphalampi sakadāgāmiphalampi anāgāmiphalampi arahattaphalampi sacchikātuṁ;


pli: bahūpakārā, bhante, mahāpajāpati gotamī bhagavato mātucchā āpādikā, posikā, khīrassa dāyikā, bhagavantaṁ janettiyā kālaṅkatāya thaññaṁ pāyesi;


pli: sādhu, bhante, labheyya mātugāmo tathāgatappavedite dhammavinaye agārasmā anagāriyaṁ pabbajjan”ti.


pli: 2. Aṭṭhagarudhamma


pli: “Sace, ānanda, mahāpajāpati gotamī aṭṭha garudhamme paṭiggaṇhāti, sāvassā.


pli: Hotu upasampadā.


pli: Vassasatūpasampannāya bhikkhuniyā tadahupasampannassa bhikkhuno abhivādanaṁ paccuṭṭhānaṁ añjalikammaṁ sāmīcikammaṁ kātabbaṁ.


pli: Ayampi dhammo sakkatvā garukatvā mānetvā pūjetvā yāvajīvaṁ anatikkamanīyo.


pli: Na bhikkhuniyā abhikkhuke āvāse vassaṁ vasitabbaṁ.


pli: Anvaddhamāsaṁ bhikkhuniyā bhikkhusaṅghato dve dhammā paccāsīsitabbā—


pli: Vassaṁvuṭṭhāya bhikkhuniyā ubhatosaṅghe tīhi ṭhānehi pavāretabbaṁ—


pli: diṭṭhena vā, sutena vā, parisaṅkāya vā.


pli: Garudhammaṁ ajjhāpannāya bhikkhuniyā ubhatosaṅghe pakkhamānattaṁ caritabbaṁ.


pli: Dve vassāni chasu dhammesu sikkhitasikkhāya sikkhamānāya ubhatosaṅghe upasampadā pariyesitabbā.


pli: Na bhikkhuniyā kenaci pariyāyena bhikkhu akkositabbo paribhāsitabbo.


pli: Ajjatagge ovaṭo bhikkhunīnaṁ bhikkhūsu vacanapatho, anovaṭo bhikkhūnaṁ bhikkhunīsu vacanapatho.


pli: Sace, ānanda, mahāpajāpati gotamī ime aṭṭha garudhamme paṭiggaṇhāti, sāvassā hotu upasampadā”ti.


pli: Atha kho āyasmā ānando bhagavato santike aṭṭha garudhamme uggahetvā yena mahāpajāpati gotamī tenupasaṅkami, upasaṅkamitvā mahāpajāpatiṁ gotamiṁ etadavoca—


pli: “sace kho tvaṁ, gotami, aṭṭha garudhamme paṭiggaṇheyyāsi, sāva te bhavissati upasampadā.


pli: Sace kho tvaṁ, gotami, ime aṭṭha garudhamme paṭiggaṇheyyāsi, sāva te bhavissati upasampadā”ti.


pli: “Seyyathāpi, bhante ānanda, itthī vā puriso vā daharo, yuvā, maṇḍanakajātiko sīsaṁnahāto uppalamālaṁ vā vassikamālaṁ vā atimuttakamālaṁ vā labhitvā ubhohi hatthehi paṭiggahetvā uttamaṅge sirasmiṁ patiṭṭhāpeyya;


pli: evameva kho ahaṁ, bhante, ānanda ime aṭṭha garudhamme paṭiggaṇhāmi yāvajīvaṁ anatikkamanīye”ti.


pli: Atha kho āyasmā ānando yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā ānando bhagavantaṁ etadavoca—


pli: “paṭiggahitā, bhante, mahāpajāpatiyā gotamiyā aṭṭha garudhammā, upasampannā bhagavato mātucchā”ti.


pli: “Sace, ānanda, nālabhissa mātugāmo tathāgatappavedite dhammavinaye agārasmā anagāriyaṁ pabbajjaṁ, ciraṭṭhitikaṁ, ānanda, brahmacariyaṁ abhavissa, vassasahassaṁ saddhammo tiṭṭheyya.


pli: Yato ca kho, ānanda, mātugāmo tathāgatappavedite dhammavinaye agārasmā anagāriyaṁ pabbajito, na dāni, ānanda, brahmacariyaṁ ciraṭṭhitikaṁ bhavissati.


pli: Pañceva dāni, ānanda, vassasatāni saddhammo ṭhassati.


pli: Seyyathāpi, ānanda, yāni kānici kulāni bahutthikāni appapurisakāni, tāni suppadhaṁsiyāni honti corehi kumbhathenakehi;


pli: evameva kho, ānanda, yasmiṁ dhammavinaye labhati mātugāmo agārasmā anagāriyaṁ pabbajjaṁ, na taṁ brahmacariyaṁ ciraṭṭhitikaṁ hoti.


pli: Seyyathāpi, ānanda, sampanne sālikkhette setaṭṭikā nāma rogajāti nipatati, evaṁ taṁ sālikkhettaṁ na ciraṭṭhitikaṁ hoti;


pli: Seyyathāpi, ānanda, sampanne ucchukkhette mañjiṭṭhikā nāma rogajāti nipatati, evaṁ taṁ ucchukkhettaṁ na ciraṭṭhitikaṁ hoti;


pli: Seyyathāpi, ānanda, puriso mahato taḷākassa paṭikacceva āḷiṁ bandheyya yāvadeva udakassa anatikkamanāya;


pli: evameva kho, ānanda, mayā paṭikacceva bhikkhunīnaṁ aṭṭha garudhammā paññattā yāvajīvaṁ anatikkamanīyā”ti.


pli: Bhikkhunīnaṁ aṭṭha garudhammā niṭṭhitā.


pli: 3. Bhikkhunīupasampadānujānana


pli: Atha kho mahāpajāpati gotamī yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhitā kho mahāpajāpati gotamī bhagavantaṁ etadavoca—


pli: “kathāhaṁ, bhante, imāsu sākiyānīsu paṭipajjāmī”ti?


pli: Atha kho bhagavā mahāpajāpatiṁ gotamiṁ dhammiyā kathāya sandassesi samādapesi samuttejesi sampahaṁsesi.


pli: Atha kho mahāpajāpati gotamī bhagavatā dhammiyā kathāya sandassitā samādapitā samuttejitā sampahaṁsitā bhagavantaṁ abhivādetvā padakkhiṇaṁ katvā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, bhikkhūhi bhikkhuniyo upasampādetun”ti.


pli: Atha kho tā bhikkhuniyo mahāpajāpatiṁ gotamiṁ etadavocuṁ—


pli: “ayyā anupasampannā, mayañcamhā upasampannā;


pli: evañhi bhagavatā paññattaṁ bhikkhūhi bhikkhuniyo upasampādetabbā”ti.


pli: Atha kho mahāpajāpati gotamī yenāyasmā ānando tenupasaṅkami, upasaṅkamitvā āyasmantaṁ ānandaṁ abhivādetvā ekamantaṁ aṭṭhāsi.


pli: Ekamantaṁ ṭhitā kho mahāpajāpati gotamī āyasmantaṁ ānandaṁ etadavoca—


pli: “imā maṁ, bhante ānanda, bhikkhuniyo evamāhaṁsu—


pli: ‘ayyā anupasampannā, mayañcamhā upasampannā;


pli: evañhi bhagavatā paññattaṁ bhikkhūhi bhikkhuniyo upasampādetabbā’”ti.


pli: Atha kho āyasmā ānando yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā ānando bhagavantaṁ etadavoca—


pli: “mahāpajāpati, bhante, gotamī evamāha—


pli: ‘imā maṁ, bhante ānanda, bhikkhuniyo evamāhaṁsu—


pli: ayyā anupasampannā, mayañcamhā upasampannā;


pli: “Yadaggena, ānanda, mahāpajāpatiyā gotamiyā aṭṭha garudhammā paṭiggahitā, tadeva sā upasampannā”ti.


pli: “ekāhaṁ, bhante ānanda, bhagavantaṁ varaṁ yācāmi.


pli: Sādhu, bhante, bhagavā anujāneyya bhikkhūnañca bhikkhunīnañca yathāvuḍḍhaṁ abhivādanaṁ paccuṭṭhānaṁ añjalikammaṁ sāmīcikamman”ti.


pli: ‘ekāhaṁ, bhante ānanda, bhagavantaṁ varaṁ yācāmi.


pli: Sādhu, bhante, bhagavā anujāneyya bhikkhūnañca bhikkhunīnañca yathāvuḍḍhaṁ abhivādanaṁ paccuṭṭhānaṁ añjalikammaṁ sāmīcikamman’”ti.


pli: “Aṭṭhānametaṁ, ānanda, anavakāso, yaṁ tathāgato anujāneyya mātugāmassa abhivādanaṁ paccuṭṭhānaṁ añjalikammaṁ sāmīcikammaṁ.


pli: Imehi nāma, ānanda, aññatitthiyā durakkhātadhammā mātugāmassa abhivādanaṁ paccuṭṭhānaṁ añjalikammaṁ sāmīcikammaṁ na karissanti;


pli: kimaṅgaṁ pana tathāgato anujānissati mātugāmassa abhivādanaṁ paccuṭṭhānaṁ añjalikammaṁ sāmīcikamman”ti?


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “na, bhikkhave, mātugāmassa abhivādanaṁ paccuṭṭhānaṁ añjalikammaṁ sāmīcikammaṁ kātabbaṁ.


pli: Yo kareyya, āpatti dukkaṭassā”ti.


pli: Atha kho mahāpajāpati gotamī yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhitā kho mahāpajāpati gotamī bhagavantaṁ etadavoca—


pli: “yāni tāni, bhante, bhikkhunīnaṁ sikkhāpadāni bhikkhūhi sādhāraṇāni, kathaṁ mayaṁ, bhante, tesu sikkhāpadesu paṭipajjāmā”ti?


pli: “Yāni tāni, gotami, bhikkhunīnaṁ sikkhāpadāni bhikkhūhi sādhāraṇāni, yathā bhikkhū sikkhanti tathā tesu sikkhāpadesu sikkhathā”ti.


pli: “Yāni pana tāni, bhante, bhikkhunīnaṁ sikkhāpadāni bhikkhūhi asādhāraṇāni, kathaṁ mayaṁ, bhante, tesu sikkhāpadesu paṭipajjāmā”ti?


pli: “Yāni tāni, gotami, bhikkhunīnaṁ sikkhāpadāni bhikkhūhi asādhāraṇāni, yathāpaññattesu sikkhāpadesu sikkhathā”ti.


pli: “sādhu me, bhante, bhagavā saṅkhittena dhammaṁ desetu, yamahaṁ bhagavato dhammaṁ sutvā ekā vūpakaṭṭhā appamattā ātāpinī pahitattā vihareyyan”ti.


pli: “Ye kho tvaṁ, gotami, dhamme jāneyyāsi—


pli: ime dhammā sarāgāya saṁvattanti no virāgāya, saññogāya saṁvattanti no visaññogāya, ācayāya saṁvattanti no apacayāya, mahicchatāya saṁvattanti no appicchatāya, asantuṭṭhiyā saṁvattanti no santuṭṭhiyā, saṅgaṇikāya saṁvattanti no pavivekāya, kosajjāya saṁvattanti no vīriyārambhāya, dubbharatāya saṁvattanti no subharatāya;


pli: ekaṁsena, gotami, dhāreyyāsi—


pli: neso dhammo, neso vinayo, netaṁ satthusāsananti.


pli: Ye ca kho tvaṁ, gotami, dhamme jāneyyāsi—


pli: ime dhammā virāgāya saṁvattanti no sarāgāya, visaññogāya saṁvattanti no saññogāya, apacayāya saṁvattanti no ācayāya, appicchatāya saṁvattanti no mahicchatāya, santuṭṭhiyā saṁvattanti no asantuṭṭhiyā, pavivekāya saṁvattanti no saṅgaṇikāya, vīriyārambhāya saṁvattanti no kosajjāya, subharatāya saṁvattanti no dubbharatāya;


pli: eso dhammo, eso vinayo, etaṁ satthusāsanan”ti.


pli: Tena kho pana samayena bhikkhunīnaṁ pātimokkhaṁ na uddisīyati.


pli: Bhagavato etamatthaṁ ārocesuṁ …pe…


pli: “anujānāmi, bhikkhave, bhikkhunīnaṁ pātimokkhaṁ uddisitun”ti.


pli: Atha kho bhikkhūnaṁ etadahosi—


pli: “kena nu kho bhikkhunīnaṁ pātimokkhaṁ uddisitabban”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, bhikkhūhi bhikkhunīnaṁ pātimokkhaṁ uddisitun”ti.


pli: Tena kho pana samayena bhikkhū bhikkhunupassayaṁ upasaṅkamitvā bhikkhunīnaṁ pātimokkhaṁ uddisanti.


pli: Manussā ujjhāyanti khiyyanti vipācenti—


pli: “jāyāyo imā imesaṁ, jāriyo imā imesaṁ, idāni ime imāhi saddhiṁ abhiramissantī”ti.


pli: “Na, bhikkhave, bhikkhūhi bhikkhunīnaṁ pātimokkhaṁ uddisitabbaṁ.


pli: Yo uddiseyya, āpatti dukkaṭassa.


pli: Anujānāmi, bhikkhave, bhikkhunīhi bhikkhunīnaṁ pātimokkhaṁ uddisitun”ti.


pli: Bhikkhuniyo na jānanti—


pli: “evaṁ pātimokkhaṁ uddisitabban”ti.


pli: “Anujānāmi, bhikkhave, bhikkhūhi bhikkhunīnaṁ ācikkhituṁ—


pli: ‘evaṁ pātimokkhaṁ uddiseyyāthā’”ti.


pli: Tena kho pana samayena bhikkhuniyo āpattiṁ na paṭikaronti.


pli: “Na, bhikkhave, bhikkhuniyā āpatti na paṭikātabbā.


pli: Yā na paṭikareyya, āpatti dukkaṭassā”ti.


pli: “evaṁ āpatti paṭikātabbā”ti.


pli: ‘evaṁ āpattiṁ paṭikareyyāthā’”ti.


pli: Atha kho bhikkhūnaṁ etadahosi—


pli: “kena nu kho bhikkhunīnaṁ āpatti paṭiggahetabbā”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, bhikkhūhi bhikkhunīnaṁ āpattiṁ paṭiggahetun”ti.


pli: Tena kho pana samayena bhikkhuniyo rathikāyapi byūhepi siṅghāṭakepi bhikkhuṁ passitvā pattaṁ bhūmiyaṁ nikkhipitvā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā āpattiṁ paṭikaronti.


pli: Manussā ujjhāyanti khiyyanti vipācenti—


pli: “jāyāyo imā imesaṁ, jāriyo imā imesaṁ, rattiṁ vimānetvā idāni khamāpentī”ti.


pli: “Na, bhikkhave, bhikkhūhi bhikkhunīnaṁ āpatti paṭiggahetabbā.


pli: Yo paṭiggaṇheyya, āpatti dukkaṭassa.


pli: Anujānāmi, bhikkhave, bhikkhunīhi bhikkhunīnaṁ āpattiṁ paṭiggahetun”ti.


pli: Bhikkhuniyo na jānanti—


pli: “evaṁ āpatti paṭiggahetabbā”ti.


pli: “Anujānāmi, bhikkhave, bhikkhūhi bhikkhunīnaṁ ācikkhituṁ—


pli: ‘evaṁ āpattiṁ paṭiggaṇheyyāthā’”ti.


pli: Tena kho pana samayena bhikkhunīnaṁ kammaṁ na kariyati.


pli: “Anujānāmi, bhikkhave, bhikkhunīnaṁ kammaṁ kātun”ti.


pli: “kena nu kho bhikkhunīnaṁ kammaṁ kātabban”ti?


pli: “Anujānāmi, bhikkhave, bhikkhūhi bhikkhunīnaṁ kammaṁ kātun”ti.


pli: Tena kho pana samayena katakammā bhikkhuniyo rathikāyapi byūhepi siṅghāṭakepi bhikkhuṁ passitvā pattaṁ bhūmiyaṁ nikkhipitvā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā khamāpenti “evaṁ nūna kātabban”ti maññamānā.


pli: Manussā tatheva ujjhāyanti khiyyanti vipācenti—


pli: Bhagavato etamatthaṁ ārocesuṁ.


pli: “Na, bhikkhave, bhikkhūhi bhikkhunīnaṁ kammaṁ kātabbaṁ.


pli: Yo kareyya, āpatti dukkaṭassa.


pli: Anujānāmi, bhikkhave, bhikkhunīhi bhikkhunīnaṁ kammaṁ kātun”ti.


pli: “evaṁ kammaṁ kātabban”ti.


pli: ‘evaṁ kammaṁ kareyyāthā’”ti.


pli: Tena kho pana samayena bhikkhuniyo saṅghamajjhe bhaṇḍanajātā kalahajātā vivādāpannā aññamaññaṁ mukhasattīhi vitudantā viharanti.


pli: Na sakkonti taṁ adhikaraṇaṁ vūpasametuṁ.


pli: “Anujānāmi, bhikkhave, bhikkhūhi bhikkhunīnaṁ adhikaraṇaṁ vūpasametun”ti.


pli: Tena kho pana samayena bhikkhū bhikkhunīnaṁ adhikaraṇaṁ vūpasamenti.


pli: Tasmiṁ kho pana adhikaraṇe vinicchiyamāne dissanti bhikkhuniyo kammappattāyopi āpattigāminiyopi.


pli: Bhikkhuniyo evamāhaṁsu—


pli: “sādhu, bhante, ayyāva bhikkhunīnaṁ kammaṁ karontu, ayyāva bhikkhunīnaṁ āpattiṁ paṭiggaṇhantu;


pli: evañhi bhagavatā paññattaṁ bhikkhūhi bhikkhunīnaṁ adhikaraṇaṁ vūpasametabban”ti.


pli: “Anujānāmi, bhikkhave, bhikkhūhi bhikkhunīnaṁ kammaṁ āropetvā bhikkhunīnaṁ niyyādetuṁ—


pli: bhikkhunīhi bhikkhunīnaṁ kammaṁ kātuṁ, bhikkhūhi bhikkhunīnaṁ āpattiṁ āropetvā bhikkhunīnaṁ niyyādetuṁ, bhikkhunīhi bhikkhunīnaṁ āpattiṁ paṭiggahetun”ti.


pli: Tena kho pana samayena uppalavaṇṇāya bhikkhuniyā antevāsinī bhikkhunī satta vassāni bhagavantaṁ anubandhā hoti vinayaṁ pariyāpuṇantī.


pli: Tassā muṭṭhassatiniyā gahito gahito mussati.


pli: Assosi kho sā bhikkhunī—


pli: “bhagavā kira sāvatthiṁ gantukāmo”ti.


pli: Atha kho tassā bhikkhuniyā etadahosi—


pli: “ahaṁ kho satta vassāni bhagavantaṁ anubandhiṁ vinayaṁ pariyāpuṇantī.


pli: Tassā me muṭṭhassatiniyā gahito gahito mussati.


pli: Dukkaraṁ kho pana mātugāmena yāvajīvaṁ satthāraṁ anubandhituṁ.


pli: Kathaṁ nu kho mayā paṭipajjitabban”ti?


pli: Atha kho sā bhikkhunī bhikkhunīnaṁ etamatthaṁ ārocesi.


pli: Bhikkhuniyo bhikkhūnaṁ etamatthaṁ ārocesuṁ.


pli: Bhikkhū bhagavato etamatthaṁ ārocesuṁ.


pli: “Anujānāmi, bhikkhave, bhikkhūhi bhikkhunīnaṁ vinayaṁ vācetun”ti.


pli: Paṭhamabhāṇavāro niṭṭhito.


pli: Atha kho bhagavā vesāliyaṁ yathābhirantaṁ viharitvā yena sāvatthi tena cārikaṁ pakkāmi.


pli: Anupubbena cārikaṁ caramāno yena sāvatthi tadavasari.


pli: Tatra sudaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū bhikkhuniyo kaddamodakena osiñcanti—


pli: appeva nāma amhesu sārajjeyyunti.


pli: Bhagavato etamatthaṁ ārocesuṁ.


pli: “Na, bhikkhave, bhikkhunā bhikkhuniyo kaddamodakena osiñcitabbā.


pli: Yo osiñceyya, āpatti dukkaṭassa.


pli: Anujānāmi, bhikkhave, tassa bhikkhuno daṇḍakammaṁ kātun”ti.


pli: Atha kho bhikkhūnaṁ etadahosi—


pli: “kiṁ nu kho daṇḍakammaṁ kātabban”ti?


pli: “Avandiyo so, bhikkhave, bhikkhu bhikkhunisaṅghena kātabbo”ti.


pli: Tena kho pana samayena chabbaggiyā bhikkhū kāyaṁ vivaritvā bhikkhunīnaṁ dassenti …pe…


pli: ūruṁ vivaritvā bhikkhunīnaṁ dassenti, aṅgajātaṁ vivaritvā bhikkhunīnaṁ dassenti, bhikkhuniyo obhāsenti, bhikkhunīhi saddhiṁ sampayojenti—


pli: “Na, bhikkhave, bhikkhunā kāyo vivaritvā bhikkhunīnaṁ dassetabbo, na ūru vivaritvā bhikkhunīnaṁ dassetabbo, na aṅgajātaṁ vivaritvā bhikkhunīnaṁ dassetabbaṁ, na bhikkhuniyo obhāsitabbā, na bhikkhunīhi saddhiṁ sampayojetabbaṁ.


pli: Yo sampayojeyya, āpatti dukkaṭassa.


pli: Tena kho pana samayena chabbaggiyā bhikkhuniyo bhikkhuṁ kaddamodakena osiñcanti—


pli: “Na, bhikkhave, bhikkhuniyā bhikkhu kaddamodakena osiñcitabbo.


pli: Yā osiñceyya, āpatti dukkaṭassa.


pli: Anujānāmi, bhikkhave, tassā bhikkhuniyā daṇḍakammaṁ kātun”ti.


pli: “Anujānāmi, bhikkhave, āvaraṇaṁ kātun”ti.


pli: Āvaraṇe kate na ādiyanti.


pli: Bhagavato etamatthaṁ ārocesuṁ.


pli: “Anujānāmi, bhikkhave, ovādaṁ ṭhapetun”ti.


pli: Tena kho pana samayena chabbaggiyā bhikkhuniyo kāyaṁ vivaritvā bhikkhūnaṁ dassenti, thanaṁ vivaritvā bhikkhūnaṁ dassenti, ūruṁ vivaritvā bhikkhūnaṁ dassenti, aṅgajātaṁ vivaritvā bhikkhūnaṁ dassenti, bhikkhū obhāsenti, bhikkhūhi saddhiṁ sampayojenti—


pli: appeva nāma amhesu sārajjeyyunti.


pli: “Na, bhikkhave, bhikkhuniyā kāyo vivaritvā bhikkhūnaṁ dassetabbo …pe…


pli: na thano vivaritvā bhikkhūnaṁ dassetabbo, na ūru vivaritvā bhikkhūnaṁ dassetabbo, na aṅgajātaṁ vivaritvā bhikkhūnaṁ dassetabbaṁ, na bhikkhū obhāsitabbā, na bhikkhūhi saddhiṁ sampayojetabbaṁ.


pli: Yā sampayojeyya, āpatti dukkaṭassa.


pli: Atha kho bhikkhūnaṁ etadahosi—


pli: “kiṁ nu kho daṇḍakammaṁ kātabban”ti?


pli: “kappati nu kho ovādaṭṭhapitāya bhikkhuniyā saddhiṁ uposathaṁ kātuṁ, na nu kho kappatī”ti?


pli: “Na, bhikkhave, ovādaṭṭhapitāya bhikkhuniyā saddhiṁ uposatho kātabbo, yāva na taṁ adhikaraṇaṁ vūpasantaṁ hotī”ti.


pli: Tena kho pana samayena āyasmā udāyī ovādaṁ ṭhapetvā cārikaṁ pakkāmi.


pli: Bhikkhuniyo ujjhāyanti khiyyanti vipācenti—


pli: “kathañhi nāma ayyo udāyī ovādaṁ ṭhapetvā cārikaṁ pakkamissatī”ti.


pli: “Na, bhikkhave, ovādaṁ ṭhapetvā cārikā pakkamitabbā.


pli: Yo pakkameyya, āpatti dukkaṭassā”ti.


pli: Tena kho pana samayena bālā abyattā ovādaṁ ṭhapenti.


pli: Bhagavato etamatthaṁ ārocesuṁ.


pli: “Na, bhikkhave, bālena abyattena ovādo ṭhapetabbo.


pli: Yo ṭhapeyya, āpatti dukkaṭassā”ti.


pli: Tena kho pana samayena bhikkhū avatthusmiṁ akāraṇe ovādaṁ ṭhapenti.


pli: “Na, bhikkhave, avatthusmiṁ akāraṇe ovādo ṭhapetabbo.


pli: Tena kho pana samayena bhikkhū ovādaṁ ṭhapetvā vinicchayaṁ na denti.


pli: “Na, bhikkhave, ovādaṁ ṭhapetvā vinicchayo na dātabbo.


pli: Yo na dadeyya, āpatti dukkaṭassā”ti.


pli: Tena kho pana samayena bhikkhuniyo ovādaṁ na gacchanti.


pli: “Na, bhikkhave, bhikkhuniyā ovādo na gantabbo.


pli: Yā na gaccheyya, yathādhammo kāretabbo”ti.


pli: Tena kho pana samayena sabbo bhikkhunisaṅgho ovādaṁ gacchati.


pli: Manussā ujjhāyanti khiyyanti vipācenti—


pli: “jāyāyo imā imesaṁ, jāriyo imā imesaṁ, idāni ime imāhi saddhiṁ abhiramissantī”ti.


pli: “Na, bhikkhave, sabbena bhikkhunisaṅghena ovādo gantabbo.


pli: Gaccheyya ce, āpatti dukkaṭassa.


pli: Anujānāmi, bhikkhave, catūhi pañcahi bhikkhunīhi ovādaṁ gantun”ti.


pli: Tena kho pana samayena catasso pañca bhikkhuniyo ovādaṁ gacchanti.


pli: Manussā tatheva ujjhāyanti khiyyanti vipācenti—


pli: Bhagavato etamatthaṁ ārocesuṁ.


pli: “Na, bhikkhave, catūhi pañcahi bhikkhunīhi ovādo gantabbo.


pli: Gaccheyyuñce, āpatti dukkaṭassa.


pli: Anujānāmi, bhikkhave, dve tisso bhikkhuniyo ovādaṁ gantuṁ.


pli: Ekaṁ bhikkhuṁ upasaṅkamitvā ekaṁsaṁ uttarāsaṅgaṁ karitvā pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘bhikkhunisaṅgho, ayya, bhikkhusaṅghassa pāde vandati, ovādūpasaṅkamanañca yācati;


pli: labhatu kira, ayya, bhikkhunisaṅgho ovādūpasaṅkamanan’ti.


pli: Tena bhikkhunā pātimokkhuddesako upasaṅkamitvā evamassa vacanīyo—


pli: ‘bhikkhunisaṅgho, bhante, bhikkhusaṅghassa pāde vandati, ovādūpasaṅkamanañca yācati;


pli: labhatu kira, bhante, bhikkhunisaṅgho ovādūpasaṅkamanan’ti.


pli: Pātimokkhuddesakena vattabbo—


pli: ‘atthi koci bhikkhu bhikkhunovādako sammato’ti?


pli: Sace hoti koci bhikkhu bhikkhunovādako sammato, pātimokkhuddesakena vattabbo—


pli: ‘itthannāmo bhikkhu bhikkhunovādako sammato, taṁ bhikkhunisaṅgho upasaṅkamatū’ti.


pli: Sace na hoti koci bhikkhu bhikkhunovādako sammato, pātimokkhuddesakena vattabbo—


pli: ‘ko āyasmā ussahati bhikkhuniyo ovaditun’ti?


pli: Sace koci ussahati bhikkhuniyo ovadituṁ, so ca hoti aṭṭhahaṅgehi samannāgato, sammannitvā vattabbo—


pli: Sace na koci ussahati bhikkhuniyo ovadituṁ, pātimokkhuddesakena vattabbo—


pli: ‘natthi koci bhikkhu bhikkhunovādako sammato, pāsādikena bhikkhunisaṅgho sampādetū’”ti.


pli: Tena kho pana samayena bhikkhū ovādaṁ na gaṇhanti.


pli: Bhagavato etamatthaṁ ārocesuṁ.


pli: “Na, bhikkhave, ovādo na gahetabbo.


pli: Yo na gaṇheyya, āpatti dukkaṭassā”ti.


pli: Tena kho pana samayena aññataro bhikkhu bālo hoti.


pli: Taṁ bhikkhuniyo upasaṅkamitvā etadavocuṁ—


pli: “ovādaṁ, ayya, gaṇhāhī”ti.


pli: “Ahañhi, bhaginī, bālo;


pli: kathāhaṁ ovādaṁ gaṇhāmī”ti?


pli: “Gaṇhāhayya, ovādaṁ;


pli: evañhi bhagavatā paññattaṁ—


pli: bhikkhūhi bhikkhunīnaṁ ovādo gahetabbo”ti.


pli: “Anujānāmi, bhikkhave, ṭhapetvā bālaṁ, avasesehi ovādaṁ gahetun”ti.


pli: Tena kho pana samayena aññataro bhikkhu gilāno hoti.


pli: “Ahañhi, bhaginī, gilāno;


pli: ṭhapetvā bālaṁ, avasesehi ovādo gahetabbo”ti.


pli: “Anujānāmi, bhikkhave, ṭhapetvā bālaṁ, ṭhapetvā gilānaṁ, avasesehi ovādaṁ gahetun”ti.


pli: Tena kho pana samayena aññataro bhikkhu gamiko hoti.


pli: “Ahañhi, bhaginī, gamiko;


pli: ṭhapetvā bālaṁ, ṭhapetvā gilānaṁ, avasesehi ovādo gahetabbo”ti.


pli: Bhagavato etamatthaṁ ārocesuṁ.


pli: “Anujānāmi, bhikkhave, ṭhapetvā bālaṁ, ṭhapetvā gilānaṁ, ṭhapetvā gamikaṁ, avasesehi ovādaṁ gahetun”ti.


pli: Tena kho pana samayena aññataro bhikkhu araññe viharati.


pli: Taṁ bhikkhuniyo upasaṅkamitvā etadavocuṁ—


pli: “ovādaṁ, ayya, gaṇhāhī”ti.


pli: “Ahañhi, bhaginī, araññe viharāmi;


pli: kathāhaṁ ovādaṁ gaṇhāmī”ti?


pli: “Gaṇhāhayya, ovādaṁ;


pli: evañhi bhagavatā paññattaṁ—


pli: ṭhapetvā bālaṁ, ṭhapetvā gilānaṁ, ṭhapetvā gamikaṁ, avasesehi ovādo gahetabbo”ti.


pli: “Anujānāmi, bhikkhave, āraññikena bhikkhunā ovādaṁ gahetuṁ, saṅketañca kātuṁ—


pli: atra patiharissāmī”ti.


pli: Tena kho pana samayena bhikkhū ovādaṁ gahetvā na ārocenti.


pli: “Na, bhikkhave, ovādo na ārocetabbo.


pli: Yo na āroceyya, āpatti dukkaṭassā”ti.


pli: Tena kho pana samayena bhikkhū ovādaṁ gahetvā na paccāharanti.


pli: “Na, bhikkhave, ovādo na paccāharitabbo.


pli: Yo na paccāhareyya, āpatti dukkaṭassā”ti.


pli: Tena kho pana samayena bhikkhuniyo saṅketaṁ na gacchanti.


pli: Bhagavato etamatthaṁ ārocesuṁ.


pli: “Na, bhikkhave, bhikkhuniyā saṅketaṁ na gantabbaṁ.


pli: Yā na gaccheyya, āpatti dukkaṭassā”ti.


pli: Tena kho pana samayena bhikkhuniyo dīghāni kāyabandhanāni dhārenti, teheva phāsukā nāmenti.


pli: Manussā ujjhāyanti khiyyanti vipācenti …pe…


pli: seyyathāpi gihinī kāmabhoginiyo”ti.


pli: “Na, bhikkhave, bhikkhuniyā dīghaṁ kāyabandhanaṁ dhāretabbaṁ.


pli: Yā dhāreyya, āpatti dukkaṭassa.


pli: Anujānāmi, bhikkhave, bhikkhuniyā ekapariyākataṁ kāyabandhanaṁ, na ca tena phāsukā nāmetabbā.


pli: Yā nāmeyya, āpatti dukkaṭassā”ti.


pli: Tena kho pana samayena bhikkhuniyo vilīvena paṭṭena phāsukā nāmenti …pe…


pli: cammapaṭṭena phāsukā nāmenti.


pli: Dussapaṭṭena phāsukā nāmenti.


pli: Dussaveṇiyā phāsukā nāmenti.


pli: Dussavaṭṭiyā phāsukā nāmenti.


pli: Coḷapaṭṭena phāsukā nāmenti.


pli: Coḷaveṇiyā phāsukā nāmenti.


pli: Coḷavaṭṭiyā phāsukā nāmenti.


pli: Suttaveṇiyā phāsukā nāmenti.


pli: Suttavaṭṭiyā phāsukā nāmenti.


pli: Bhagavato etamatthaṁ ārocesuṁ.


pli: “Na, bhikkhave, bhikkhuniyā vilīvena paṭṭena phāsukā nāmetabbā …pe…


pli: na suttavaṭṭiyā phāsukā nāmetabbā.


pli: Tena kho pana samayena bhikkhuniyo aṭṭhillena jaghanaṁ ghaṁsāpenti …pe…


pli: gohanukena jaghanaṁ koṭṭāpenti, hatthaṁ koṭṭāpenti, hatthakocchaṁ koṭṭāpenti, pādaṁ koṭṭāpenti, pādakocchaṁ koṭṭāpenti, ūruṁ koṭṭāpenti, mukhaṁ koṭṭāpenti, dantamaṁsaṁ koṭṭāpenti.


pli: Manussā ujjhāyanti khiyyanti vipācenti …pe…


pli: seyyathāpi gihinī kāmabhoginiyo”ti.


pli: “Na, bhikkhave, bhikkhuniyā aṭṭhillena jaghanaṁ ghaṁsāpetabbaṁ …pe…


pli: na dantamaṁsaṁ koṭṭāpetabbaṁ.


pli: Yā koṭṭāpeyya, āpatti dukkaṭassā”ti.


pli: Tena kho pana samayena chabbaggiyā bhikkhuniyo mukhaṁ ālimpanti …pe…


pli: mukhaṁ ummaddenti, mukhaṁ cuṇṇenti, manosilikāya mukhaṁ lañchenti, aṅgarāgaṁ karonti, mukharāgaṁ karonti, aṅgarāgamukharāgaṁ karonti.


pli: “Na, bhikkhave, bhikkhuniyā mukhaṁ ālimpitabbaṁ …pe…


pli: na mukhaṁ ummadditabbaṁ, na mukhaṁ cuṇṇetabbaṁ, na manosilikāya mukhaṁ lañchetabbaṁ, na aṅgarāgo kātabbo, na mukharāgo kātabbo, na aṅgarāgamukharāgo kātabbo.


pli: Yā kareyya, āpatti dukkaṭassā”ti.


pli: Tena kho pana samayena chabbaggiyā bhikkhuniyo avaṅgaṁ karonti …pe…


pli: visesakaṁ karonti, olokanakena olokenti, sāloke tiṭṭhanti;


pli: naccaṁ kārāpenti, vesiṁ vuṭṭhāpenti, pānāgāraṁ ṭhapenti, sūnaṁ ṭhapenti, āpaṇaṁ pasārenti, vaḍḍhiṁ payojenti, vaṇijjaṁ payojenti, dāsaṁ upaṭṭhāpenti, dāsiṁ upaṭṭhāpenti, kammakāraṁ upaṭṭhāpenti, kammakāriṁ upaṭṭhāpenti, tiracchānagataṁ upaṭṭhāpenti, harītakapakkikaṁ pakiṇanti, namatakaṁ dhārenti.


pli: Bhagavato etamatthaṁ ārocesuṁ.


pli: “Na, bhikkhave, bhikkhuniyā avaṅgaṁ kātabbaṁ …pe…


pli: na visesakaṁ kātabbaṁ, na olokanakena oloketabbaṁ, na sāloke ṭhātabbaṁ, na naccaṁ kārāpetabbaṁ, na vesī vuṭṭhāpetabbā, na pānāgāraṁ ṭhapetabbaṁ, na sūnā ṭhapetabbā, na āpaṇo pasāretabbo, na vaḍḍhi payojetabbā, na vaṇijjā payojetabbā, na dāso upaṭṭhāpetabbo, na dāsī upaṭṭhāpetabbā, na kammakāro upaṭṭhāpetabbo, na kammakārī upaṭṭhāpetabbā, na tiracchānagato upaṭṭhāpetabbo, na harītakapakkikaṁ pakiṇitabbaṁ, na namatakaṁ dhāretabbaṁ.


pli: Yā dhāreyya, āpatti dukkaṭassā”ti.


pli: Tena kho pana samayena chabbaggiyā bhikkhuniyo sabbanīlakāni cīvarāni dhārenti …pe…


pli: sabbapītakāni cīvarāni dhārenti, sabbalohitakāni cīvarāni dhārenti, sabbamañjiṭṭhikāni cīvarāni dhārenti, sabbakaṇhāni cīvarāni dhārenti, sabbamahāraṅgarattāni cīvarāni dhārenti, sabbamahānāmarattāni cīvarāni dhārenti, acchinnadasāni cīvarāni dhārenti, dīghadasāni cīvarāni dhārenti, pupphadasāni cīvarāni dhārenti, phaladasāni cīvarāni dhārenti, kañcukaṁ dhārenti, tirīṭakaṁ dhārenti.


pli: Manussā ujjhāyanti khiyyanti vipācenti …pe…


pli: seyyathāpi gihinī kāmabhoginiyo”ti.


pli: “Na, bhikkhave, bhikkhuniyā sabbanīlakāni cīvarāni dhāretabbāni …pe…


pli: na tirīṭakaṁ dhāretabbaṁ.


pli: Tena kho pana samayena aññatarā bhikkhunī kālaṁ karontī evamāha—


pli: “mamaccayena mayhaṁ parikkhāro saṅghassa hotū”ti.


pli: Tattha bhikkhū ca bhikkhuniyo ca vivadanti—


pli: “amhākaṁ hoti, amhākaṁ hotī”ti.


pli: “Bhikkhunī ce, bhikkhave, kālaṁ karontī evaṁ vadeyya—


pli: ‘mamaccayena mayhaṁ parikkhāro saṅghassa hotū’ti, anissaro tattha bhikkhusaṅgho, bhikkhunisaṅghassevetaṁ.


pli: Sikkhamānā ce, bhikkhave …pe…


pli: sāmaṇerī ce, bhikkhave, kālaṁ karontī evaṁ vadeyya—


pli: Bhikkhu ce, bhikkhave, kālaṁ karonto evaṁ vadeyya—


pli: ‘mamaccayena mayhaṁ parikkhāro saṅghassa hotū’ti, anissaro tattha bhikkhunisaṅgho, bhikkhusaṅghassevetaṁ.


pli: Sāmaṇero ce, bhikkhave …pe…


pli: upāsako ce, bhikkhave …pe…


pli: upāsikā ce, bhikkhave …pe…


pli: añño ce, bhikkhave, koci kālaṁ karonto evaṁ vadeyya—


pli: ‘mamaccayena mayhaṁ parikkhāro saṅghassa hotū’ti, anissaro tattha bhikkhunisaṅgho, bhikkhusaṅghassevetan”ti.


pli: Tena kho pana samayena aññatarā itthī purāṇamallī bhikkhunīsu pabbajitā hoti.


pli: Sā rathikāya dubbalakaṁ bhikkhuṁ passitvā aṁsakūṭena pahāraṁ datvā pātesi.


pli: Bhikkhū ujjhāyanti khiyyanti vipācenti—


pli: “kathañhi nāma, bhikkhunī, bhikkhussa pahāraṁ dassatī”ti.


pli: Bhagavato etamatthaṁ ārocesuṁ.


pli: “Na, bhikkhave, bhikkhuniyā bhikkhussa pahāro dātabbo.


pli: Yā dadeyya, āpatti dukkaṭassa.


pli: Anujānāmi, bhikkhave, bhikkhuniyā bhikkhuṁ passitvā dūratova okkamitvā maggaṁ dātun”ti.


pli: Tena kho pana samayena aññatarā itthī pavutthapatikā jārena gabbhinī hoti.


pli: Sā gabbhaṁ pātetvā kulūpikaṁ bhikkhuniṁ etadavoca—


pli: “handayye, imaṁ gabbhaṁ pattena nīharā”ti.


pli: Atha kho sā bhikkhunī taṁ gabbhaṁ patte pakkhipitvā saṅghāṭiyā paṭicchādetvā agamāsi.


pli: Tena kho pana samayena aññatarena piṇḍacārikena bhikkhunā samādānaṁ kataṁ hoti—


pli: “yāhaṁ paṭhamaṁ bhikkhaṁ labhissāmi, na taṁ adatvā bhikkhussa vā bhikkhuniyā vā paribhuñjissāmī”ti.


pli: Atha kho so bhikkhu taṁ bhikkhuniṁ passitvā etadavoca—


pli: “handa, bhagini, bhikkhaṁ paṭiggaṇhā”ti.


pli: “Alaṁ, ayyā”ti.


pli: Dutiyampi kho …pe…


pli: tatiyampi kho so bhikkhu taṁ bhikkhuniṁ etadavoca—


pli: “Mayā kho, bhagini, samādānaṁ kataṁ—


pli: ‘yāhaṁ paṭhamaṁ bhikkhaṁ labhissāmi, na taṁ adatvā bhikkhussa vā bhikkhuniyā vā paribhuñjissāmī’ti.


pli: Handa, bhagini, bhikkhaṁ paṭiggaṇhā”ti.


pli: Atha kho sā bhikkhunī tena bhikkhunā nippīḷiyamānā nīharitvā pattaṁ dassesi—


pli: “passa, ayya, patte gabbhaṁ;


pli: mā ca kassaci ārocesī”ti.


pli: Atha kho so bhikkhu ujjhāyati khiyyati vipāceti—


pli: “kathañhi nāma bhikkhunī pattena gabbhaṁ nīharissatī”ti.


pli: Atha kho so bhikkhu bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: Bhagavato etamatthaṁ ārocesuṁ.


pli: “Na, bhikkhave, bhikkhuniyā pattena gabbho nīharitabbo.


pli: Yā nīhareyya, āpatti dukkaṭassa.


pli: Anujānāmi, bhikkhave, bhikkhuniyā bhikkhuṁ passitvā nīharitvā pattaṁ dassetun”ti.


pli: Tena kho pana samayena chabbaggiyā bhikkhuniyo bhikkhuṁ passitvā parivattetvā pattamūlaṁ dassenti.


pli: Bhikkhū ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo bhikkhuṁ passitvā parivattetvā pattamūlaṁ dassessantī”ti.


pli: Atha kho te bhikkhū bhagavato etamatthaṁ ārocesuṁ.


pli: “Na, bhikkhave, bhikkhuniyā bhikkhuṁ passitvā parivattetvā pattamūlaṁ dassetabbaṁ.


pli: Yā dasseyya, āpatti dukkaṭassa.


pli: Anujānāmi, bhikkhave, bhikkhuniyā bhikkhuṁ passitvā ukkujjitvā pattaṁ dassetuṁ.


pli: Yañca patte āmisaṁ hoti, tena ca bhikkhu nimantetabbo”ti.


pli: Tena kho pana samayena sāvatthiyaṁ rathikāya purisabyañjanaṁ chaḍḍitaṁ hoti.


pli: Taṁ bhikkhuniyo sakkaccaṁ upanijjhāyiṁsu.


pli: Manussā ukkuṭṭhiṁ akaṁsu.


pli: Tā bhikkhuniyo maṅkū ahesuṁ.


pli: Atha kho tā bhikkhuniyo upassayaṁ gantvā bhikkhunīnaṁ etamatthaṁ ārocesuṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo purisabyañjanaṁ upanijjhāyissantī”ti.


pli: Atha kho tā bhikkhuniyo bhikkhūnaṁ etamatthaṁ ārocesuṁ.


pli: Bhikkhū bhagavato etamatthaṁ ārocesuṁ.


pli: “Na, bhikkhave, bhikkhuniyā purisabyañjanaṁ upanijjhāyitabbaṁ.


pli: Yā upanijjhāyeyya, āpatti dukkaṭassā”ti.


pli: Tena kho pana samayena manussā bhikkhūnaṁ āmisaṁ denti.


pli: Bhikkhū bhikkhunīnaṁ denti.


pli: Manussā ujjhāyanti khiyyanti vipācenti—


pli: “kathañhi nāma bhadantā attano paribhogatthāya dinnaṁ aññesaṁ dassanti.


pli: Mayampi na jānāma dānaṁ dātun”ti.


pli: Bhagavato etamatthaṁ ārocesuṁ.


pli: “Na, bhikkhave, attano paribhogatthāya dinnaṁ aññesaṁ dātabbaṁ.


pli: Yo dadeyya, āpatti dukkaṭassā”ti.


pli: Tena kho pana samayena bhikkhūnaṁ āmisaṁ ussannaṁ hoti.


pli: “Anujānāmi, bhikkhave, saṅghassa dātun”ti.


pli: Bāḷhataraṁ ussannaṁ hoti.


pli: “Anujānāmi, bhikkhave, puggalikampi dātun”ti.


pli: Tena kho pana samayena bhikkhūnaṁ sannidhikataṁ āmisaṁ ussannaṁ hoti.


pli: “Anujānāmi, bhikkhave, bhikkhūnaṁ sannidhiṁ bhikkhunīhi paṭiggāhāpetvā paribhuñjitun”ti.


pli: Tena kho pana samayena manussā bhikkhunīnaṁ āmisaṁ denti.


pli: Bhikkhuniyo bhikkhūnaṁ denti.


pli: “kathañhi nāma bhikkhuniyo attano paribhogatthāya dinnaṁ aññesaṁ dassanti.


pli: “Na, bhikkhave, bhikkhuniyā attano paribhogatthāya dinnaṁ aññesaṁ dātabbaṁ.


pli: Yā dadeyya, āpatti dukkaṭassā”ti.


pli: Tena kho pana samayena bhikkhunīnaṁ āmisaṁ ussannaṁ hoti.


pli: Tena kho pana samayena bhikkhunīnaṁ sannidhikataṁ āmisaṁ ussannaṁ hoti.


pli: “Anujānāmi, bhikkhave, bhikkhunīnaṁ sannidhiṁ bhikkhūhi paṭiggāhāpetvā paribhuñjitun”ti.


pli: Tena kho pana samayena bhikkhūnaṁ senāsanaṁ ussannaṁ hoti, bhikkhunīnaṁ na hoti.


pli: Bhikkhuniyo bhikkhūnaṁ santike dūtaṁ pāhesuṁ—


pli: “sādhu, bhante, ayyā amhākaṁ senāsanaṁ dentu tāvakālikan”ti.


pli: Bhagavato etamatthaṁ ārocesuṁ.


pli: “Anujānāmi, bhikkhave, bhikkhunīnaṁ senāsanaṁ dātuṁ tāvakālikan”ti.


pli: Tena kho pana samayena utuniyo bhikkhuniyo onaddhamañcaṁ onaddhapīṭhaṁ abhinisīdantipi abhinipajjantipi.


pli: Senāsanaṁ lohitena makkhiyyati.


pli: “Na, bhikkhave, bhikkhuniyā onaddhamañcaṁ onaddhapīṭhaṁ abhinisīditabbaṁ abhinipajjitabbaṁ.


pli: Yā abhinisīdeyya vā abhinipajjeyya vā āpatti dukkaṭassa.


pli: Āvasathacīvaraṁ lohitena makkhiyyati.


pli: “Anujānāmi, bhikkhave, āṇicoḷakan”ti.


pli: Coḷakaṁ nipatati.


pli: “Anujānāmi, bhikkhave, suttakena bandhitvā ūruyā bandhitun”ti.


pli: Suttaṁ chijjati.


pli: “Anujānāmi, bhikkhave, saṁvelliyaṁ, kaṭisuttakan”ti.


pli: Tena kho pana samayena chabbaggiyā bhikkhuniyo sabbakālaṁ kaṭisuttakaṁ dhārenti.


pli: Manussā ujjhāyanti khiyyanti vipācenti—


pli: “seyyathāpi gihinī kāmabhoginiyo”ti.


pli: “Na, bhikkhave, bhikkhuniyā sabbakālaṁ kaṭisuttakaṁ dhāretabbaṁ.


pli: Yā dhāreyya, āpatti dukkaṭassa.


pli: Anujānāmi, bhikkhave, utuniyā kaṭisuttakan”ti.


pli: Dutiyabhāṇavāro niṭṭhito.


pli: Tena kho pana samayena upasampannāyo dissanti—


pli: animittāpi, nimittamattāpi, alohitāpi, dhuvalohitāpi, dhuvacoḷāpi, paggharantīpi, sikharaṇīpi, itthipaṇḍakāpi, vepurisikāpi, sambhinnāpi, ubhatobyañjanāpi.


pli: Bhagavato etamatthaṁ ārocesuṁ.


pli: “Anujānāmi, bhikkhave, upasampādentiyā catuvīsati antarāyike dhamme pucchituṁ.


pli: Evañca pana, bhikkhave, pucchitabbā—


pli: ‘nasi animittā, nasi nimittamattā, nasi alohitā, nasi dhuvalohitā, nasi dhuvacoḷā, nasi paggharantī, nasi sikharaṇī, nasi itthipaṇḍakā, nasi vepurisikā, nasi sambhinnā, nasi ubhatobyañjanā?


pli: Santi te evarūpā ābādhā—


pli: kuṭṭhaṁ, gaṇḍo, kilāso, soso, apamāro?


pli: Manussāsi, itthīsi, bhujissāsi, aṇaṇāsi, nasi rājabhaṭī?


pli: Anuññātāsi mātāpitūhi, sāmikena?


pli: Paripuṇṇavīsativassāsi, paripuṇṇaṁ te pattacīvaraṁ, kiṁnāmāsi, kānāmā te pavattinī’”ti?


pli: Tena kho pana samayena bhikkhū bhikkhunīnaṁ antarāyike dhamme pucchanti.


pli: Upasampadāpekkhāyo vitthāyanti, maṅkū honti, na sakkonti vissajjetuṁ.


pli: “Anujānāmi, bhikkhave, ekatoupasampannāya bhikkhunisaṅghe visuddhāya bhikkhusaṅghe upasampādetun”ti.


pli: Tena kho pana samayena bhikkhuniyo ananusiṭṭhā upasampadāpekkhāyo antarāyike dhamme pucchanti.


pli: “Anujānāmi, bhikkhave, paṭhamaṁ anusāsitvā pacchā antarāyike dhamme pucchitun”ti.


pli: Tattheva saṅghamajjhe anusāsanti.


pli: Upasampadāpekkhāyo tatheva vitthāyanti, maṅkū honti, na sakkonti vissajjetuṁ.


pli: “Anujānāmi, bhikkhave, ekamantaṁ anusāsitvā saṅghamajjhe antarāyike dhamme pucchituṁ.


pli: Evañca pana, bhikkhave, anusāsitabbā.


pli: Paṭhamaṁ upajjhaṁ gāhāpetabbā.


pli: Upajjhaṁ gāhāpetvā pattacīvaraṁ ācikkhitabbaṁ—


pli: ‘ayaṁ te patto, ayaṁ saṅghāṭi, ayaṁ uttarāsaṅgo, ayaṁ antaravāsako, idaṁ saṅkaccikaṁ, ayaṁ udakasāṭikā;


pli: gaccha amumhi okāse tiṭṭhāhī’”ti.


pli: Bālā abyattā anusāsanti.


pli: Duranusiṭṭhā upasampadāpekkhāyo vitthāyanti, maṅkū honti, na sakkonti vissajjetuṁ.


pli: Bhagavato etamatthaṁ ārocesuṁ.


pli: “Na, bhikkhave, bālāya abyattāya anusāsitabbā.


pli: Yā anusāseyya, āpatti dukkaṭassa.


pli: Anujānāmi, bhikkhave, byattāya bhikkhuniyā paṭibalāya anusāsitun”ti.


pli: Asammatā anusāsanti.


pli: “Na, bhikkhave, asammatāya anusāsitabbā.


pli: Anujānāmi, bhikkhave, sammatāya anusāsituṁ.


pli: Evañca pana, bhikkhave, sammannitabbā—


pli: attanā vā attānaṁ sammannitabbaṁ, parāya vā parā sammannitabbā.


pli: Kathañca attanāva attānaṁ sammannitabbaṁ?


pli: Byattāya bhikkhuniyā paṭibalāya saṅgho ñāpetabbo—


pli: ‘suṇātu me, ayye, saṅgho.


pli: Itthannāmā itthannāmāya ayyāya upasampadāpekkhā.


pli: Yadi saṅghassa pattakallaṁ, ahaṁ itthannāmā itthannāmaṁ anusāseyyan’ti.


pli: Evaṁ attanāva attānaṁ sammannitabbaṁ.


pli: Kathañca parāya parā sammannitabbā?


pli: Yadi saṅghassa pattakallaṁ, itthannāmā itthannāmaṁ anusāseyyā’ti.


pli: Evaṁ parāya parā sammannitabbā.


pli: Tāya sammatāya bhikkhuniyā upasampadāpekkhaṁ upasaṅkamitvā evamassa vacanīyā—


pli: ‘suṇasi itthannāme.


pli: Ayaṁ te saccakālo, bhūtakālo.


pli: Yaṁ jātaṁ taṁ saṅghamajjhe pucchante santaṁ atthīti vattabbaṁ, asantaṁ natthīti vattabbaṁ.


pli: Mā kho vitthāyi, mā kho maṅku ahosi.


pli: Evaṁ taṁ pucchissanti—


pli: nasi animittā, nasi nimittamattā, nasi alohitā, nasi dhuvalohitā, nasi dhuvacoḷā, nasi paggharantī, nasi sikharaṇī, nasi itthipaṇḍakā, nasi vepurisikā, nasi sambhinnā, nasi ubhatobyañjanā?


pli: Santi te evarūpā ābādhā—


pli: kuṭṭhaṁ, gaṇḍo, kilāso, soso, apamāro?


pli: Manussāsi, itthīsi, bhujissāsi, aṇaṇāsi, nasi rājabhaṭī?


pli: Anuññātāsi mātāpitūhi, sāmikena?


pli: Paripuṇṇavīsativassāsi, paripuṇṇaṁ te pattacīvaraṁ, kiṁnāmāsi, kānāmā te pavattinī’ti?


pli: Ekato āgacchanti.


pli: Na ekato āgantabbaṁ.


pli: Anusāsikāya paṭhamataraṁ āgantvā saṅgho ñāpetabbo—


pli: ‘suṇātu me, ayye, saṅgho.


pli: Itthannāmā itthannāmāya ayyāya upasampadāpekkhā.


pli: Anusiṭṭhā sā mayā.


pli: Yadi saṅghassa pattakallaṁ, itthannāmā āgaccheyyā’ti.


pli: ‘Āgacchāhī’ti vattabbā.


pli: Ekaṁsaṁ uttarāsaṅgaṁ kārāpetvā bhikkhunīnaṁ pāde vandāpetvā ukkuṭikaṁ nisīdāpetvā añjaliṁ paggaṇhāpetvā upasampadaṁ yācāpetabbā—


pli: ‘saṅghaṁ, ayye, upasampadaṁ yācāmi.


pli: Ullumpatu maṁ, ayye, saṅgho anukampaṁ upādāya.


pli: Dutiyampi, ayye, saṅghaṁ upasampadaṁ yācāmi.


pli: Tatiyampi, ayye, saṅghaṁ upasampadaṁ yācāmi.


pli: Ullumpatu maṁ, ayye, saṅgho anukampaṁ upādāyā’ti.


pli: Byattāya bhikkhuniyā paṭibalāya saṅgho ñāpetabbo—


pli: ‘Suṇātu me, ayye, saṅgho.


pli: Ayaṁ itthannāmā itthannāmāya ayyāya upasampadāpekkhā.


pli: Yadi saṅghassa pattakallaṁ, ahaṁ itthannāmaṁ antarāyike dhamme puccheyyanti.


pli: Suṇasi itthannāme.


pli: Ayaṁ te saccakālo, bhūtakālo.


pli: Yaṁ jātaṁ taṁ pucchāmi santaṁ atthīti vattabbaṁ, asantaṁ natthīti vattabbaṁ.


pli: Nasi animittā …pe…


pli: kiṁnāmāsi, kānāmā te pavattinī’ti.


pli: Parisuddhā antarāyikehi dhammehi, paripuṇṇassā pattacīvaraṁ.


pli: Itthannāmā saṅghaṁ upasampadaṁ yācati itthannāmāya ayyāya pavattiniyā.


pli: Yadi saṅghassa pattakallaṁ, saṅgho itthannāmaṁ upasampādeyya itthannāmāya ayyāya pavattiniyā.


pli: Esā ñatti.


pli: Suṇātu me, ayye, saṅgho.


pli: Saṅgho itthannāmaṁ upasampādeti itthannāmāya ayyāya pavattiniyā.


pli: Yassā ayyāya khamati itthannāmāya upasampadā itthannāmāya ayyāya pavattiniyā, sā tuṇhassa;


pli: yassā nakkhamati, sā bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi—


pli: suṇātu me, ayye, saṅgho.


pli: Ayaṁ itthannāmā itthannāmāya ayyāya upasampadāpekkhā.


pli: Upasampannā saṅghena itthannāmā itthannāmāya ayyāya pavattiniyā.


pli: Khamati saṅghassa, tasmā tuṇhī, evametaṁ dhārayāmī’ti.


pli: Tāvadeva taṁ ādāya bhikkhusaṅghaṁ upasaṅkamitvā ekaṁsaṁ uttarāsaṅgaṁ kārāpetvā bhikkhūnaṁ pāde vandāpetvā ukkuṭikaṁ nisīdāpetvā añjaliṁ paggaṇhāpetvā upasampadaṁ yācāpetabbā—


pli: ‘ahaṁ, ayyā, itthannāmā itthannāmāya ayyāya upasampadāpekkhā.


pli: saṅghaṁ, ayyā, upasampadaṁ yācāmi.


pli: Ullumpatu maṁ, ayyā, saṅgho anukampaṁ upādāya.


pli: Ahaṁ, ayyā, itthannāmā itthannāmāya ayyāya upasampadāpekkhā.


pli: Dutiyampi, ayyā, saṅghaṁ upasampadaṁ yācāmi.


pli: Tatiyampi, ayyā, saṅghaṁ upasampadaṁ yācāmi.


pli: Ullumpatu maṁ, ayyā, saṅgho anukampaṁ upādāyā’ti.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ itthannāmā itthannāmāya upasampadāpekkhā.


pli: Itthannāmā saṅghaṁ upasampadaṁ yācati itthannāmāya pavattiniyā.


pli: Yadi saṅghassa pattakallaṁ, saṅgho itthannāmaṁ upasampādeyya, itthannāmāya pavattiniyā.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ upasampādeti itthannāmāya pavattiniyā.


pli: Yassāyasmato khamati itthannāmāya upasampadā itthannāmāya pavattiniyā, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi—


pli: suṇātu me, bhante, saṅgho.


pli: Upasampannā saṅghena itthannāmā itthannāmāya pavattiniyā.


pli: Khamati saṅghassa, tasmā tuṇhī, evametaṁ dhārayāmī’ti.


pli: Tāvadeva chāyā metabbā, utuppamāṇaṁ ācikkhitabbaṁ, divasabhāgo ācikkhitabbo, saṅgīti ācikkhitabbā, bhikkhuniyo vattabbā—


pli: imissā tayo ca nissaye, aṭṭha ca akaraṇīyāni ācikkheyyāthā”ti.


pli: Tena kho pana samayena bhikkhuniyo bhattagge āsanaṁ saṅkasāyantiyo kālaṁ vītināmesuṁ.


pli: Bhagavato etamatthaṁ ārocesuṁ.


pli: “Anujānāmi, bhikkhave, aṭṭhannaṁ bhikkhunīnaṁ yathāvuḍḍhaṁ, avasesānaṁ yathāgatikan”ti.


pli: Tena kho pana samayena bhikkhuniyo—


pli: “bhagavatā anuññātaṁ aṭṭhannaṁ bhikkhunīnaṁ yathāvuḍḍhaṁ, avasesānaṁ yathāgatikan”ti—


pli: sabbattha aṭṭheva bhikkhuniyo yathāvuḍḍhaṁ paṭibāhanti, avasesāyo yathāgatikaṁ.


pli: “Anujānāmi, bhikkhave, bhattagge aṭṭhannaṁ bhikkhunīnaṁ yathāvuḍḍhaṁ, avasesānaṁ yathāgatikaṁ;


pli: aññattha sabbattha yathāvuḍḍhaṁ na paṭibāhitabbaṁ.


pli: Yā paṭibāheyya, āpatti dukkaṭassā”ti.


pli: Tena kho pana samayena bhikkhuniyo na pavārenti.


pli: “Na, bhikkhave, bhikkhuniyā na pavāretabbaṁ.


pli: Yā na pavāreyya, yathādhammo kāretabbo”ti.


pli: Tena kho pana samayena bhikkhuniyo attanā pavāretvā bhikkhusaṅghaṁ na pavārenti.


pli: “Na, bhikkhave, bhikkhuniyā attanā pavāretvā bhikkhusaṅgho na pavāretabbo.


pli: Tena kho pana samayena bhikkhuniyo bhikkhūhi saddhiṁ ekato pavārentiyo kolāhalaṁ akaṁsu.


pli: “Na, bhikkhave, bhikkhuniyā bhikkhūhi saddhiṁ ekato pavāretabbaṁ.


pli: Yā pavāreyya, āpatti dukkaṭassā”ti.


pli: Tena kho pana samayena bhikkhuniyo purebhattaṁ pavārentiyo kālaṁ vītināmesuṁ.


pli: Bhagavato etamatthaṁ ārocesuṁ.


pli: “Anujānāmi, bhikkhave, pacchābhattaṁ pavāretun”ti.


pli: Pacchābhattaṁ pavārentiyo vikāle ahesuṁ.


pli: “Anujānāmi, bhikkhave, ajjatanā bhikkhunisaṅghaṁ pavāretvā aparajju bhikkhusaṅghaṁ pavāretun”ti.


pli: Tena kho pana samayena sabbo bhikkhunisaṅgho pavārento kolāhalaṁ akāsi.


pli: “Anujānāmi, bhikkhave, ekaṁ bhikkhuniṁ byattaṁ paṭibalaṁ sammannituṁ—


pli: bhikkhunisaṅghassa atthāya bhikkhusaṅghaṁ pavāretuṁ.


pli: Evañca pana, bhikkhave, sammannitabbā.


pli: Paṭhamaṁ bhikkhunī yācitabbā, yācitvā byattāya bhikkhuniyā paṭibalāya saṅgho ñāpetabbo—


pli: ‘Suṇātu me, ayye, saṅgho.


pli: Yadi saṅghassa pattakallaṁ, saṅgho itthannāmaṁ bhikkhuniṁ sammanneyya bhikkhunisaṅghassa atthāya bhikkhusaṅghaṁ pavāretuṁ.


pli: Esā ñatti.


pli: Suṇātu me, ayye, saṅgho.


pli: Saṅgho itthannāmaṁ bhikkhuniṁ sammannati bhikkhunisaṅghassa atthāya bhikkhusaṅghaṁ pavāretuṁ.


pli: Yassā ayyāya khamati itthannāmāya bhikkhuniyā sammuti bhikkhunisaṅghassa atthāya bhikkhusaṅghaṁ pavāretuṁ, sā tuṇhassa;


pli: yassā nakkhamati, sā bhāseyya.


pli: Sammatā saṅghena itthannāmā bhikkhunī bhikkhunisaṅghassa atthāya bhikkhusaṅghaṁ pavāretuṁ.


pli: Khamati saṅghassa, tasmā tuṇhī, evametaṁ dhārayāmī’ti.


pli: Tāya sammatāya bhikkhuniyā bhikkhunisaṅghaṁ ādāya bhikkhusaṅghaṁ upasaṅkamitvā ekaṁsaṁ uttarāsaṅgaṁ karitvā bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘bhikkhunisaṅgho, ayyā, bhikkhusaṅghaṁ pavāreti—


pli: diṭṭhena vā, sutena vā parisaṅkāya vā.


pli: Vadatu, ayyā, bhikkhusaṅgho bhikkhunisaṅghaṁ anukampaṁ upādāya, passanto paṭikarissati.


pli: Dutiyampi, ayyā …pe…


pli: tatiyampi, ayyā, bhikkhunisaṅgho bhikkhusaṅghaṁ pavāreti—


pli: diṭṭhena vā, sutena vā, parisaṅkāya vā.


pli: Vadatu, ayyā, bhikkhusaṅgho bhikkhunisaṅghaṁ anukampaṁ upādāya, passanto paṭikarissatī’”ti.


pli: Tena kho pana samayena bhikkhuniyo bhikkhūnaṁ uposathaṁ ṭhapenti, pavāraṇaṁ ṭhapenti, savacanīyaṁ karonti, anuvādaṁ paṭṭhapenti, okāsaṁ kārenti, codenti, sārenti.


pli: Bhagavato etamatthaṁ ārocesuṁ.


pli: “Na, bhikkhave, bhikkhuniyā bhikkhussa uposatho ṭhapetabbo;


pli: ṭhapitopi aṭṭhapito;


pli: ṭhapentiyā āpatti dukkaṭassa.


pli: Na pavāraṇā ṭhapetabbā;


pli: ṭhapitāpi aṭṭhapitā;


pli: Na savacanīyaṁ kātabbaṁ;


pli: katampi akataṁ;


pli: karontiyā āpatti dukkaṭassa.


pli: Na anuvādo paṭṭhapetabbo;


pli: paṭṭhapitopi appaṭṭhapito;


pli: paṭṭhapentiyā āpatti dukkaṭassa.


pli: Na okāso kāretabbo;


pli: kāritopi akārito;


pli: kārentiyā āpatti dukkaṭassa.


pli: Na codetabbo;


pli: coditopi acodito;


pli: codentiyā āpatti dukkaṭassa.


pli: Na sāretabbo;


pli: sāritopi asārito;


pli: sārentiyā āpatti dukkaṭassā”ti.


pli: Tena kho pana samayena bhikkhū bhikkhunīnaṁ uposathaṁ ṭhapenti, pavāraṇaṁ ṭhapenti, savacanīyaṁ karonti, anuvādaṁ paṭṭhapenti, okāsaṁ kārenti, codenti, sārenti.


pli: Bhagavato etamatthaṁ ārocesuṁ.


pli: “Anujānāmi, bhikkhave, bhikkhunā bhikkhuniyā uposathaṁ ṭhapetuṁ;


pli: ṭhapitopi suṭṭhapito;


pli: ṭhapentassa anāpatti.


pli: Pavāraṇaṁ ṭhapetuṁ;


pli: ṭhapitāpi suṭṭhapitā;


pli: Savacanīyaṁ kātuṁ;


pli: katampi sukataṁ;


pli: karontassa anāpatti.


pli: Anuvādaṁ paṭṭhapetuṁ;


pli: paṭṭhapitopi suppaṭṭhapito;


pli: paṭṭhapentassa anāpatti.


pli: Okāsaṁ kāretuṁ;


pli: kāritopi sukārito;


pli: kārentassa anāpatti.


pli: Codetuṁ;


pli: coditāpi sucoditā;


pli: codentassa anāpatti.


pli: Sāretuṁ;


pli: sāritāpi susāritā;


pli: sārentassa anāpattī”ti.


pli: Tena kho pana samayena chabbaggiyā bhikkhuniyo yānena yāyanti—


pli: itthiyuttenapi purisantarena, purisayuttenapi itthantarena.


pli: Manussā ujjhāyanti khiyyanti vipācenti …pe…


pli: seyyathāpi gaṅgāmahiyāyā”ti.


pli: Bhagavato etamatthaṁ ārocesuṁ.


pli: “Na, bhikkhave, bhikkhuniyā yānena yāyitabbaṁ.


pli: Yā yāyeyya, yathādhammo kāretabbo”ti.


pli: Tena kho pana samayena aññatarā bhikkhunī gilānā hoti, na sakkoti padasā gantuṁ.


pli: “Anujānāmi, bhikkhave, gilānāya yānan”ti.


pli: Atha kho bhikkhunīnaṁ etadahosi—


pli: “itthiyuttaṁ nu kho, purisayuttaṁ nu kho”ti?


pli: “Anujānāmi, bhikkhave, itthiyuttaṁ purisayuttaṁ hatthavaṭṭakan”ti.


pli: Tena kho pana samayena aññatarissā bhikkhuniyā yānugghātena bāḷhataraṁ aphāsu ahosi.


pli: “Anujānāmi, bhikkhave, sivikaṁ pāṭaṅkin”ti.


pli: Tena kho pana samayena aḍḍhakāsī gaṇikā bhikkhunīsu pabbajitā hoti.


pli: Sā ca sāvatthiṁ gantukāmā hoti—


pli: “bhagavato santike upasampajjissāmī”ti.


pli: Assosuṁ kho dhuttā—


pli: “aḍḍhakāsī kira gaṇikā sāvatthiṁ gantukāmā”ti.


pli: Te magge pariyuṭṭhiṁsu.


pli: Assosi kho aḍḍhakāsī gaṇikā—


pli: “dhuttā kira magge pariyuṭṭhitā”ti.


pli: Bhagavato santike dūtaṁ pāhesi—


pli: “ahañhi upasampajjitukāmā;


pli: kathaṁ nu kho mayā paṭipajjitabban”ti?


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, dūtenapi upasampādetun”ti.


pli: Bhikkhudūtena upasampādenti.


pli: Bhagavato etamatthaṁ ārocesuṁ.


pli: “Na, bhikkhave, bhikkhudūtena upasampādetabbā.


pli: Yo upasampādeyya, āpatti dukkaṭassā”ti.


pli: Sikkhamānadūtena upasampādenti …pe…


pli: sāmaṇeradūtena upasampādenti …pe…


pli: sāmaṇeridūtena upasampādenti …pe…


pli: bālāya abyattāya dūtena upasampādenti.


pli: “Na, bhikkhave, bālāya abyattāya dūtena upasampādetabbā.


pli: Yo upasampādeyya, āpatti dukkaṭassa.


pli: Anujānāmi, bhikkhave, byattāya bhikkhuniyā paṭibalāya dūtena upasampādetunti.


pli: Tāya dūtāya bhikkhuniyā saṅghaṁ upasaṅkamitvā ekaṁsaṁ uttarāsaṅgaṁ karitvā bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘itthannāmā, ayyā, itthannāmāya ayyāya upasampadāpekkhā.


pli: Sā kenacideva antarāyena na āgacchati.


pli: Itthannāmā, ayyā, saṅghaṁ upasampadaṁ yācati.


pli: Ullumpatu taṁ, ayyā, saṅgho anukampaṁ upādāya.


pli: Itthannāmā, ayyā, itthannāmāya ayyāya upasampadāpekkhā.


pli: Dutiyampi, ayyā, itthannāmā saṅghaṁ upasampadaṁ yācati.


pli: Tatiyampi, ayyā, itthannāmā saṅghaṁ upasampadaṁ yācati.


pli: Ullumpatu taṁ, ayyā, saṅgho anukampaṁ upādāyā’ti.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Itthannāmā saṅghaṁ upasampadaṁ yācati itthannāmāya pavattiniyā.


pli: Yadi saṅghassa pattakallaṁ, saṅgho itthannāmaṁ upasampādeyya itthannāmāya pavattiniyā.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ upasampādeti itthannāmāya pavattiniyā.


pli: Yassāyasmato khamati itthannāmāya upasampadā itthannāmāya pavattiniyā, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi.


pli: Sā kenacideva antarāyena na āgacchati.


pli: Upasampannā saṅghena itthannāmā itthannāmāya pavattiniyā.


pli: Khamati saṅghassa, tasmā tuṇhī, evametaṁ dhārayāmī’ti.


pli: Tāvadeva chāyā metabbā, utuppamāṇaṁ ācikkhitabbaṁ, divasabhāgo ācikkhitabbo, saṅgīti ācikkhitabbā, bhikkhuniyo vattabbā—


pli: tassā tayo ca nissaye, aṭṭha ca akaraṇīyāni ācikkheyyāthā”ti.


pli: Tena kho pana samayena bhikkhuniyo araññe viharanti.


pli: Dhuttā dūsenti.


pli: Bhagavato etamatthaṁ, ārocesuṁ.


pli: “Na, bhikkhave, bhikkhuniyā araññe vatthabbaṁ.


pli: Yā vaseyya, āpatti dukkaṭassā”ti.


pli: Tena kho pana samayena aññatarena upāsakena bhikkhunisaṅghassa uddosito dinno hoti.


pli: Bhagavato etamatthaṁ ārocesuṁ.


pli: “Anujānāmi, bhikkhave, uddositan”ti.


pli: Uddosito na sammati.


pli: “Anujānāmi, bhikkhave, upassayan”ti.


pli: Upassayo na sammati.


pli: “Anujānāmi, bhikkhave, navakamman”ti.


pli: Navakammaṁ na sammati.


pli: “Anujānāmi, bhikkhave, puggalikampi kātun”ti.


pli: Tena kho pana samayena aññatarā itthī sannisinnagabbhā bhikkhunīsu pabbajitā hoti.


pli: Tassā pabbajitāya gabbho vuṭṭhāti.


pli: Atha kho tassā bhikkhuniyā etadahosi—


pli: “kathaṁ nu kho mayā imasmiṁ dārake paṭipajjitabban”ti?


pli: “Anujānāmi, bhikkhave, posetuṁ, yāva so dārako viññutaṁ pāpuṇātī”ti.


pli: “mayā ca na labbhā ekikāya vatthuṁ, aññāya ca bhikkhuniyā na labbhā dārakena saha vatthuṁ, kathaṁ nu kho mayā paṭipajjitabban”ti?


pli: “Anujānāmi, bhikkhave, ekaṁ bhikkhuniṁ sammannitvā tassā bhikkhuniyā dutiyaṁ dātuṁ.


pli: Evañca pana, bhikkhave, sammannitabbā.


pli: Paṭhamaṁ bhikkhunī yācitabbā, yācitvā byattāya bhikkhuniyā paṭibalāya saṅgho ñāpetabbo—


pli: ‘Suṇātu me, ayye, saṅgho.


pli: Yadi saṅghassa pattakallaṁ, saṅgho itthannāmaṁ bhikkhuniṁ sammanneyya itthannāmāya bhikkhuniyā dutiyaṁ.


pli: Esā ñatti.


pli: Suṇātu me, ayye, saṅgho.


pli: Saṅgho itthannāmaṁ bhikkhuniṁ sammannati itthannāmāya bhikkhuniyā dutiyaṁ.


pli: Yassā ayyāya khamati itthannāmāya bhikkhuniyā sammuti itthannāmāya bhikkhuniyā dutiyāya, sā tuṇhassa;


pli: yassā nakkhamati, sā bhāseyya.


pli: Sammatā saṅghena itthannāmā bhikkhunī itthannāmāya bhikkhuniyā dutiyā.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Atha kho tassā dutiyikāya bhikkhuniyā etadahosi—


pli: Bhagavato etamatthaṁ ārocesuṁ.


pli: “Anujānāmi, bhikkhave, ṭhapetvā sāgāraṁ yathā aññasmiṁ purise paṭipajjanti evaṁ tasmiṁ dārake paṭipajjitun”ti.


pli: Tena kho pana samayena aññatarā bhikkhunī garudhammaṁ ajjhāpannā hoti mānattacārinī.


pli: Atha kho tassā bhikkhuniyā etadahosi—


pli: “mayā ca na labbhā ekikāya vatthuṁ, aññāya ca bhikkhuniyā na labbhā saha mayā vatthuṁ, kathaṁ nu kho mayā paṭipajjitabban”ti?


pli: “Anujānāmi, bhikkhave, ekaṁ bhikkhuniṁ sammannitvā tassā bhikkhuniyā dutiyaṁ dātuṁ.


pli: Evañca pana, bhikkhave, sammannitabbā.


pli: Paṭhamaṁ bhikkhunī yācitabbā, yācitvā byattāya bhikkhuniyā paṭibalāya saṅgho ñāpetabbo—


pli: ‘Suṇātu me, ayye, saṅgho.


pli: Yadi saṅghassa pattakallaṁ, saṅgho itthannāmaṁ bhikkhuniṁ sammanneyya itthannāmāya bhikkhuniyā dutiyaṁ.


pli: Esā ñatti.


pli: Suṇātu me, ayye, saṅgho.


pli: Saṅgho itthannāmaṁ bhikkhuniṁ sammannati itthannāmāya bhikkhuniyā dutiyaṁ.


pli: Yassā ayyāya khamati itthannāmāya bhikkhuniyā sammuti itthannāmāya bhikkhuniyā dutiyāya, sā tuṇhassa;


pli: yassā nakkhamati, sā bhāseyya.


pli: Sammatā saṅghena itthannāmā bhikkhunī itthannāmāya bhikkhuniyā dutiyā.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Tena kho pana samayena aññatarā bhikkhunī sikkhaṁ paccakkhāya vibbhami.


pli: Sā puna paccāgantvā bhikkhuniyo upasampadaṁ yāci.


pli: Bhagavato etamatthaṁ ārocesuṁ.


pli: “Na, bhikkhave, bhikkhuniyā sikkhāpaccakkhānaṁ;


pli: yadeva sā vibbhantā tadeva sā abhikkhunī”ti.


pli: Tena kho pana samayena aññatarā bhikkhunī sakāvāsā titthāyatanaṁ saṅkami.


pli: “Yā sā, bhikkhave, bhikkhunī sakāvāsā titthāyatanaṁ saṅkantā, sā āgatā na upasampādetabbā”ti.


pli: Tena kho pana samayena bhikkhuniyo purisehi abhivādanaṁ, kesacchedanaṁ, nakhacchedanaṁ, vaṇappaṭikammaṁ, kukkuccāyantā na sādiyanti.


pli: “Anujānāmi, bhikkhave, sāditun”ti.


pli: Tena kho pana samayena bhikkhuniyo pallaṅkena nisīdanti paṇhisamphassaṁ sādiyantī.


pli: “Na, bhikkhave, bhikkhuniyā pallaṅkena nisīditabbaṁ.


pli: Yā nisīdeyya, āpatti dukkaṭassā”ti.


pli: Tena kho pana samayena aññatarā bhikkhunī gilānā hoti.


pli: Tassā vinā pallaṅkena na phāsu hoti.


pli: “Anujānāmi, bhikkhave, bhikkhuniyā aḍḍhapallaṅkan”ti.


pli: Tena kho pana samayena bhikkhuniyo vaccakuṭiyā vaccaṁ karonti.


pli: Chabbaggiyā bhikkhuniyo tattheva gabbhaṁ pātenti.


pli: “Na, bhikkhave, bhikkhuniyā vaccakuṭiyā vacco kātabbo.


pli: Yā kareyya, āpatti dukkaṭassa.


pli: Anujānāmi, bhikkhave, heṭṭhā vivaṭe uparipaṭicchanne vaccaṁ kātun”ti.


pli: Tena kho pana samayena bhikkhuniyo cuṇṇena nahāyanti.


pli: Manussā ujjhāyanti khiyyanti vipācenti …pe…


pli: seyyathāpi gihinī kāmabhoginiyo”ti.


pli: Bhagavato etamatthaṁ ārocesuṁ.


pli: “Na, bhikkhave, bhikkhuniyā cuṇṇena nahāyitabbaṁ.


pli: Yā nahāyeyya, āpatti dukkaṭassa.


pli: Anujānāmi, bhikkhave, kukkusaṁ mattikan”ti.


pli: Tena kho pana samayena bhikkhuniyo vāsitakāya mattikāya nahāyanti.


pli: “Na, bhikkhave, bhikkhuniyā vāsitakāya mattikāya nahāyitabbaṁ.


pli: Tena kho pana samayena bhikkhuniyo jantāghare nahāyantiyo kolāhalaṁ akaṁsu.


pli: “Na, bhikkhave, bhikkhuniyā jantāghare nahāyitabbaṁ.


pli: Yā nahāyeyya, āpatti dukkaṭassā”ti.


pli: Tena kho pana samayena bhikkhuniyo paṭisote nahāyanti dhārāsamphassaṁ sādiyantī.


pli: “Na, bhikkhave, bhikkhuniyā paṭisote nahāyitabbaṁ.


pli: Tena kho pana samayena bhikkhuniyo atitthe nahāyanti.


pli: Dhuttā dūsenti.


pli: “Na, bhikkhave, bhikkhuniyā atitthe nahāyitabbaṁ.


pli: Tena kho pana samayena bhikkhuniyo purisatitthe nahāyanti.


pli: Manussā ujjhāyanti khiyyanti vipācenti …pe…


pli: seyyathāpi gihinī kāmabhoginiyo”ti.


pli: Bhagavato etamatthaṁ ārocesuṁ.


pli: “Na, bhikkhave, bhikkhuniyā purisatitthe nahāyitabbaṁ.


pli: Yā nahāyeyya, āpatti dukkaṭassa.


pli: Anujānāmi, bhikkhave, mahilātitthe nahāyitun”ti.


pli: Tatiyabhāṇavāro niṭṭhito.


pli: Bhikkhunikkhandhako dasamo.


pli: Imasmiṁ khandhake vatthū ekasataṁ.


pli: Tassuddānaṁ


pli: Pabbajjaṁ gotamī yāci,


pli: nānuññāsi tathāgato;


pli: Kapilavatthu vesāliṁ,


pli: agamāsi vināyako.


pli: Rajokiṇṇena koṭṭhake,


pli: ānandassa pavedayi;


pli: Bhabboti nayato yāci,


pli: mātāti posikāti ca.


pli: Vassasataṁ tadahu ca,


pli: abhikkhupaccāsīsanā;


pli: Pavāraṇā garudhammā,


pli: dve vassā anakkosanā.


pli: Ovaṭo ca aṭṭha dhammā,


pli: yāvajīvānuvattanā;


pli: Garudhammapaṭiggāho,


pli: sāvassā upasampadā.


pli: Vassasahassaṁ pañceva,


pli: kumbhathenakasetaṭṭi;


pli: Mañjiṭṭhikaupamāhi,


pli: evaṁ saddhammahiṁsanā.


pli: Āḷiṁ bandheyya pāeva,


pli: puna saddhammasaṇṭhiti;


pli: Upasampādetuṁ ayyā,


pli: yathāvuḍḍhābhivādanā.


pli: Na karissanti kimeva,


pli: sādhāraṇāsādhāraṇaṁ;


pli: Ovādaṁ pātimokkhañca,


pli: kena nu kho upassayaṁ.


pli: Na jānanti ca ācikkhi,


pli: na karonti ca bhikkhuhi;


pli: Paṭiggahetuṁ bhikkhūhi,


pli: bhikkhunīhi paṭiggaho.


pli: Ācikkhi kammaṁ bhikkhūhi,


pli: ujjhāyanti bhikkhunīhi vā;


pli: Ācikkhituṁ bhaṇḍanañca,


pli: ropetvā uppalāya ca.


pli: Sāvatthiyā kaddamoda,


pli: avandi kāya ūru ca;


pli: Aṅgajātañca obhāsaṁ,


pli: sampayojenti vaggikā.


pli: Avandiyo daṇḍakammaṁ,


pli: bhikkhuniyo tathā puna;


pli: Āvaraṇañca ovādaṁ,


pli: kappati nu kho pakkami.


pli: Bālā vatthuvinicchayā,


pli: ovādaṁ saṅgho pañcahi;


pli: Duve tisso na gaṇhanti,


pli: bālā gilānagamikaṁ.


pli: Āraññiko nārocenti,


pli: na paccāgacchanti ca;


pli: Dīghaṁ vilīvacammañca,


pli: dussā ca veṇivaṭṭi ca;


pli: Coḷaveṇi ca vaṭṭi ca,


pli: suttaveṇi ca vaṭṭikā.


pli: Aṭṭhillaṁ gohanukena,


pli: hatthakocchaṁ pādaṁ tathā;


pli: Ūruṁ mukhaṁ dantamaṁsaṁ,


pli: ālimpomaddacuṇṇanā.


pli: Lañchenti aṅgarāgañca,


pli: mukharāgaṁ tathā duve;


pli: Avaṅgaṁ visesoloko,


pli: sālokena naccena ca.


pli: Vesī pānāgāraṁ sūnaṁ,


pli: āpaṇaṁ vaḍḍhi vaṇijjā;


pli: Dāsaṁ dāsiṁ kammakaraṁ,


pli: kammakāriṁ upaṭṭhayyuṁ.


pli: Tiracchānaharītaki,


pli: sandhārayanti namatakaṁ;


pli: Nīlaṁ pītaṁ lohitakaṁ,


pli: mañjiṭṭhakaṇhacīvarā.


pli: Mahāraṅgamahānāma-


pli: acchinnā dīghameva ca;


pli: Pupphaphalakañcukañca,


pli: tirīṭakañca dhārayuṁ.


pli: Bhikkhunī sikkhamānāya,


pli: sāmaṇerāya accaye;


pli: Niyyādite parikkhāre,


pli: bhikkhuniyova issarā.


pli: Bhikkhussa sāmaṇerassa,


pli: upāsakassupāsikā;


pli: Aññesañca parikkhāre,


pli: niyyāte bhikkhuissarā.


pli: Mallī gabbhaṁ pattamūlaṁ,


pli: byañjanaṁ āmisena ca;


pli: Ussannañca bāḷhataraṁ,


pli: sannidhikatamāmisaṁ.


pli: Bhikkhūnaṁ yādisaṁ bhoṭṭhaṁ,


pli: Bhikkhunīnaṁ tathā kare;


pli: Senāsanaṁ utuniyo,


pli: Makkhīyati paṭāṇi ca.


pli: Chijjanti sabbakālañca,


pli: animittāpi dissare;


pli: Nimittā lohitā ceva,


pli: tatheva dhuvalohitā.


pli: Dhuvacoḷapaggharantī,


pli: sikharaṇitthipaṇḍakā;


pli: Vepurisī ca sambhinnā,


pli: ubhatobyañjanāpi ca.


pli: Animittādito katvā,


pli: yāva ubhatobyañjanā;


pli: Etaṁ peyyālato heṭṭhā,


pli: kuṭṭhaṁ gaṇḍo kilāso ca.


pli: Sosāpamāro mānusī,


pli: itthīsi bhujissāsi ca;


pli: Aṇaṇā na rājabhaṭī,


pli: anuññātā ca vīsati.


pli: Paripuṇṇā ca kiṁnāmā,


pli: kānāmā te pavattinī;


pli: Catuvīsantarāyānaṁ,


pli: pucchitvā upasampadā.


pli: Vitthāyanti ananusiṭṭhā,


pli: saṅghamajjhe tatheva ca;


pli: Upajjhāgāha saṅghāṭi,


pli: uttarantaravāsako.


pli: Saṅkaccudakasāṭi ca,


pli: ācikkhitvāna pesaye;


pli: Bālā asammatekato,


pli: yāce pucchantarāyikā.


pli: Ekatoupasampannā,


pli: bhikkhusaṅghe tathā puna;


pli: Chāyā utu divasā ca,


pli: saṅgīti tayo nissaye.


pli: Aṭṭha akaraṇīyāni,


pli: kālaṁ sabbattha aṭṭheva;


pli: Na pavārenti bhikkhunī,


pli: bhikkhusaṅghaṁ tatheva ca.


pli: Kolāhalaṁ purebhattaṁ,


pli: vikāle ca kolāhalaṁ;


pli: Uposathaṁ pavāraṇaṁ,


pli: savacanīyānuvādanaṁ.


pli: Okāsaṁ code sārenti,


pli: paṭikkhittaṁ mahesinā;


pli: Tatheva bhikkhu bhikkhunī,


pli: anuññātaṁ mahesinā.


pli: Yānaṁ gilānayuttañca,


pli: yānugghātaḍḍhakāsikā;


pli: Bhikkhu sikkhā sāmaṇera,


pli: sāmaṇerī ca bālāya.


pli: Araññe upāsakena,


pli: uddosito upassayaṁ;


pli: Na sammati navakammaṁ,


pli: nisinnagabbhaekikā.


pli: Sāgārañca garudhammaṁ,


pli: paccakkhāya ca saṅkami;


pli: Abhivādanakesā ca,


pli: nakhā ca vaṇakammanā.


pli: Pallaṅkena gilānā ca,


pli: vaccaṁ cuṇṇena vāsitaṁ;


pli: Jantāghare paṭisote,


pli: atitthe purisena ca.


pli: Mahāgotamī āyāci,


pli: ānando cāpi yoniso;


pli: Parisā catasso honti,


pli: pabbajjā jinasāsane.


pli: Saṁvegajananatthāya,


pli: saddhammassa ca vuddhiyā;


pli: Āturassāva bhesajjaṁ,


pli: evaṁ buddhena desitaṁ.


pli: Evaṁ vinītā saddhamme,


pli: mātugāmāpi itarā;


pli: Yāyanti accutaṁ ṭhānaṁ,


pli: yattha gantvā na socareti.


pli: Bhikkhunikkhandhako niṭṭhito.


pli: Theravāda Vinayapiṭaka


pli: Cūḷavagga


pli: 21. Pañcasatikakkhandhaka


pli: 1. Saṅgītinidāna


pli: Atha kho āyasmā mahākassapo bhikkhū āmantesi—


pli: “ekamidāhaṁ, āvuso, samayaṁ pāvāya kusināraṁ addhānamaggappaṭipanno mahatā bhikkhusaṅghena saddhiṁ pañcamattehi bhikkhusatehi.


pli: Atha khvāhaṁ, āvuso, maggā okkamma aññatarasmiṁ rukkhamūle nisīdiṁ.


pli: Tena kho pana samayena aññataro ājīvako kusinārāya mandāravapupphaṁ gahetvā pāvaṁ addhānamaggappaṭipanno hoti.


pli: Addasaṁ kho ahaṁ, āvuso, taṁ ājīvakaṁ dūratova āgacchantaṁ.


pli: Disvāna taṁ ājīvakaṁ etadavocaṁ—


pli: ‘apāvuso, amhākaṁ satthāraṁ jānāsī’ti?


pli: ‘Āmāvuso, jānāmi.


pli: Ajja sattāhaparinibbuto samaṇo gotamo.


pli: Tato me idaṁ mandāravapupphaṁ gahitan’ti.


pli: Tatrāvuso, ye te bhikkhū avītarāgā appekacce bāhā paggayha kandanti, chinnapātaṁ papatanti, āvaṭṭanti, vivaṭṭanti—


pli: atikhippaṁ bhagavā parinibbuto, atikhippaṁ sugato parinibbuto, atikhippaṁ cakkhuṁ loke antarahitanti.


pli: Ye pana te bhikkhū vītarāgā te satā sampajānā adhivāsenti—


pli: aniccā saṅkhārā, taṁ kutettha labbhāti.


pli: Atha khvāhaṁ, āvuso, te bhikkhū etadavocaṁ—


pli: ‘alaṁ, āvuso, mā socittha;


pli: mā paridevittha.


pli: Nanvetaṁ, āvuso, bhagavatā paṭikacceva akkhātaṁ—


pli: sabbeheva piyehi manāpehi nānābhāvo vinābhāvo aññathābhāvo.


pli: Taṁ kutettha āvuso labbhā, yaṁ taṁ jātaṁ bhūtaṁ saṅkhataṁ palokadhammaṁ, taṁ vata mā palujjīti—


pli: netaṁ ṭhānaṁ vijjatī’ti.


pli: Tena kho panāvuso, samayena subhaddo nāma vuḍḍhapabbajito tassaṁ parisāyaṁ nisinno hoti.


pli: Atha kho, āvuso, subhaddo vuḍḍhapabbajito te bhikkhū etadavoca—


pli: Sumuttā mayaṁ tena mahāsamaṇena;


pli: upaddutā ca mayaṁ homa—


pli: idaṁ vo kappati, idaṁ vo na kappatīti.


pli: Idāni pana mayaṁ yaṁ icchissāma taṁ karissāma, yaṁ na icchissāma na taṁ karissāmā’ti.


pli: Handa mayaṁ, āvuso, dhammañca vinayañca saṅgāyāma.


pli: Pure adhammo dippati, dhammo paṭibāhiyyati;


pli: pure avinayo dippati vinayo paṭibāhiyyati;


pli: pure adhammavādino balavanto honti, dhammavādino dubbalā honti;


pli: pure avinayavādino balavanto honti, vinayavādino dubbalā hontī”ti.


pli: “Tena hi, bhante, thero bhikkhū uccinatū”ti.


pli: Atha kho āyasmā mahākassapo ekenūnapañcaarahantasatāni uccini.


pli: Bhikkhū āyasmantaṁ mahākassapaṁ etadavocuṁ—


pli: “ayaṁ, bhante, āyasmā ānando kiñcāpi sekkho, abhabbo chandā dosā mohā bhayā agatiṁ gantuṁ.


pli: Bahu ca anena bhagavato santike dhammo ca vinayo ca pariyatto.


pli: Tena hi, bhante, thero āyasmantampi ānandaṁ uccinatū”ti.


pli: Atha kho āyasmā mahākassapo āyasmantampi ānandaṁ uccini.


pli: Atha kho therānaṁ bhikkhūnaṁ etadahosi—


pli: “kattha nu kho mayaṁ dhammañca vinayañca saṅgāyeyyāmā”ti?


pli: “rājagahaṁ kho mahāgocaraṁ pahūtasenāsanaṁ, yannūna mayaṁ rājagahe vassaṁ vasantā dhammañca vinayañca saṅgāyeyyāma.


pli: Na aññe bhikkhū rājagahe vassaṁ upagaccheyyun”ti.


pli: Atha kho āyasmā mahākassapo saṅghaṁ ñāpesi—


pli: “Suṇātu me, āvuso, saṅgho.


pli: Yadi saṅghassa pattakallaṁ, saṅgho imāni pañca bhikkhusatāni sammanneyya—


pli: rājagahe vassaṁ vasantāni dhammañca vinayañca saṅgāyituṁ, na aññehi bhikkhūhi rājagahe vassaṁ vasitabbanti.


pli: Esā ñatti.


pli: Suṇātu me, āvuso, saṅgho.


pli: Imāni pañca bhikkhusatāni sammannati—


pli: Yassāyasmato khamati imesaṁ pañcannaṁ bhikkhusatānaṁ sammuti—


pli: rājagahe vassaṁ vasantānaṁ dhammañca vinayañca saṅgāyituṁ, na aññehi bhikkhūhi rājagahe vassaṁ vasitabbanti—


pli: so tuṇhassa;


pli: yassa nakkhamati, so bhāseyya.


pli: Sammatāni saṅghena imāni pañca bhikkhusatāni rājagahe vassaṁ vasantāni dhammañca vinayañca saṅgāyituṁ, na aññehi bhikkhūhi rājagahe vassaṁ vasitabbanti.


pli: Khamati saṅghassa, tasmā tuṇhī, evametaṁ dhārayāmī”ti.


pli: Atha kho therā bhikkhū rājagahaṁ agamaṁsu dhammañca vinayañca saṅgāyituṁ.


pli: Atha kho therānaṁ bhikkhūnaṁ etadahosi—


pli: “bhagavatā kho, āvuso, khaṇḍaphullapaṭisaṅkharaṇaṁ vaṇṇitaṁ.


pli: Handa mayaṁ, āvuso, paṭhamaṁ māsaṁ khaṇḍaphullaṁ paṭisaṅkharoma;


pli: majjhimaṁ māsaṁ sannipatitvā dhammañca vinayañca saṅgāyissāmā”ti.


pli: Atha kho therā bhikkhū paṭhamaṁ māsaṁ khaṇḍaphullaṁ paṭisaṅkhariṁsu.